**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН**

**ХОРООНЫ 11 ДҮГЭЭР САРЫН 23-НЫ** **ӨДӨР /ЛХАГВА**

**ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудасны дугаар** |
|  **1.** | Хуралдааны товч тэмдэглэл: | 1-2 |
|  **2.** | Хуралдааны дэлгэрэнгүй тэмдэглэл:  | 3-30 |
| 1.“Шинжлэх ухааны салбарын хөгжил, цаашид авах арга хэмжээний тухай” сэдвээр Боловсрол, шинжлэх ухааны сайдын мэдээлэл сонсох | 3-30 |

***Монгол Улсын Их Хурлын 2022 оны намрын ээлжит чуулганы***

***Боловсрол, соёл, шинжлэх ухаан, спортын байнгын хорооны***

***11 дүгээр сарын 23-ны******өдөр /Лхагва гараг/-ийн***

***хуралдааны товч тэмдэглэл***

 Боловсрол, соёл, шинжлэх ухаан, спортын байнгын хорооны дарга Г.Мөнхцэцэг ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 17 гишүүнээс 9 гишүүн хүрэлцэн ирж, 52.9 хувийн ирцтэйгээр хуралдаан 14 цаг 22 минутад Төрийн ордны “Жанжин Д.Сүхбаатар” танхимд эхлэв.*

*Томилолттой:**Т.Аубакир, Б.Баярсайхан, Х.Ганхуяг, Г.Дамдинням, Ж.Мөнхбат, Ц.Мөнхцэцэг;*

*Чөлөөтэй:**А.Адъяасүрэн, Ч.Ундрам.*

 ***Нэг.“Шинжлэх ухааны салбарын хөгжил, цаашид авах арга хэмжээний тухай” сэдвээр Боловсрол, шинжлэх ухааны сайдын мэдээлэл сонсох***

Хэлэлцэж буй асуудалтай холбогдуулан Улсын Их Хурлын гишүүн, Боловсрол, шинжлэх ухааны сайд Л.Энх-Амгалан, Боловсрол, шинжлэх ухааны яамны Шинжлэх ухаан, технологийн бодлого, инновацын хөгжүүлэлт, хэрэгжилтийг зохицуулах газрын дарга Д.Баттогтох, Шинжлэх ухааны паркийн гүйцэтгэх захирал Б.Амарсанаа, Шинжлэх ухааны академийн дэд ерөнхийлөгч Г.Чулуунбаатар, Шинжлэх ухаан, технологийн сангийн захирал Д.Одгэрэл, Шинжлэх ухаан, технологийн үндэсний зөвлөлийн нарийн бичгийн дарга С.Мөнхбат нар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Р.Болормаа, мөн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан ахлах зөвлөх Л.Лхагвасүрэн, референт Н.Монголмаа, Хяналт шалгалт, үнэлгээний газрын Хяналт шалгалтын хэлтсийн референт Д.Отгонбаатар **нар байлцав.**

 Боловсрол, шинжлэх ухааны сайд Л.Энх-Амгалан “Шинжлэх ухааны салбарын хөгжил, цаашид авах арга хэмжээний тухай” сэдвээрмэдээлэл хийв.

 Мэдээлэлтэй холбогдуулан Улсын Их Хурлын гишүүн С.Чинзориг, Ж.Чинбүрэн, Б.Жаргалмаа, Ё.Баатарбилэг, Г.Мөнхцэцэг нарын тавьсан асуултад Боловсрол, шинжлэх ухааны сайд Л.Энх-Амгалан, Боловсрол, шинжлэх ухааны яамны Шинжлэх ухаан, технологийн бодлого, инновацын хөгжүүлэлт, хэрэгжилтийг зохицуулах газрын дарга Д.Баттогтох, Шинжлэх ухааны академийн дэд ерөнхийлөгч Г.Чулуунбаатар нар хариулж, тайлбар хийв.

 *Улсын Их Хурлын гишүүн Ж.Чинбүрэн 15 цаг 23 минутаас 15 цаг 27 минут хүртэл хуралдааныг даргалав.*

Улсын Их Хурлын гишүүн Ё.Баатарбилэг, Л.Энх-Амгалан, Г.Мөнхцэцэг нар үг хэлэв.

Улсын Их Хурлын гишүүд Боловсрол, шинжлэх ухааны сайд Л.Энх-Амгалангийн “Шинжлэх ухааны салбарын хөгжил, цаашид авах арга хэмжээний тухай” сэдвээр хийсэн мэдээллийг сонсов.

*Уг асуудлыг 15 цаг 48 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

Хуралдаан 1 цаг 26 минут үргэлжилж, 17 гишүүнээс 9 гишүүн хүрэлцэн ирж, 52.9 хувийн ирцтэйгээр 15 цаг 48 минутад өндөрлөв.

 **Тэмдэглэлтэй танилцсан:**

 БОЛОВСРОЛ, СОЁЛ,

 ШИНЖЛЭХ УХААН, СПОРТЫН

 БАЙНГЫН ХОРООНЫ

 ДАРГА Г.МӨНХЦЭЦЭГ

 **Тэмдэглэл хөтөлсөн:**

 ХУРАЛДААНЫ ТЭМДЭГЛЭЛ

 ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН ХОРООНЫ**

**11 ДҮГЭЭР САРЫН 23-НЫ ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Г.Мөнхцэцэг:** Боловсрол, соёл, шинжлэх ухаан, спортын Байнгын хорооны 11 дүгээр сарын 23-ны өдрийн хуралдааны ирц бүрдсэн тул хурлаа эхэлье.

 Ирцийг танилцуулъя. Пүрэв-Очирын Анужин гишүүн ирсэн байна. Ёндонпэрэнлэйн Баатарбилэг гишүүн ирсэн байна. Энхбаярын Батшугар гишүүн ирсэн байна. Бадарчийн Жаргалмаа гишүүн ирсэн байна. Ням-Осорын Учрал гишүүн ирсэн байна. Жигжидсүрэнгийн Чинбүрэн гишүүн ирсэн байна. Содномын Чинзориг гишүүн ирсэн байна. Лувсанцэрэнгийн Энх-Амгалан гишүүн ирсэн байна. Бусад гишүүд маань чөлөөтэй, томилолттой байгаа юм байна.

 Өнөөдрийн Байнгын хорооны хуралдаанаар хэлэлцэх асуудал 1 асуудал байгаа. Хуралдаанд хэлэлцэх асуудлыг танилцуулъя. Шинжлэх ухааны салбарын хөгжилд цаашид авах хэмжээний тухай сэдвээр Боловсрол, шинжлэх ухааны сайдын мэдээллийг сонсоно. Сайдын мэдээлэлтэй холбоотойгоор ирсэн ажлын хэсгийн бүрэлдэхүүнийг танилцуулъя.

 Баттогтох Боловсрол, шинжлэх ухааны Шинжлэх ухаан, технологийн бодлого, инновацын хөгжүүлэлт хэрэгжилтийг зохицуулах газрын дарга Баттогтох дарга ирсэн байна. Чулуунбаатар Шинжлэх ухааны академийн дэд ерөнхийлөгч Чулуунбаатар, Одгэрэл, Шинжлэх ухааны техникийн их сургуулийн захирал Одгэрэл дарга ирсэн байна. Аан Шинжлэх ухааны технологийн сангийн захирал Одгэрэл тиймээ? Мөнхбат Шинжлэх ухаан технологийн Үндэсний зөвлөлийн Нарийн бичгийн дарга ирсэн байна. Амарсанаа Шинжлэх ухааны паркийн гүйцэтгэх захирал. Амарсанаа захирал ирсэн байна. Хуралдаа оръё. Өөр хэлэлцэх асуудалтай холбоотойгоор саналтай гишүүд байна уу? Байхгүй байна. Хэлэлцэх асуудалдаа оръё. Шинжлэх ухааны салбарын хөгжил цаашид авах арга хэмжээний талаарх мэдээллийг Улсын Их Хурлын гишүүн, Боловсрол, шинжлэх ухааны сайд Энх-Амгалан танилцуулна. Сайд мэдээллээ.

 **Л.Энх-Амгалан:** Юун түрүүн бас Байнгын хорооны дарга, Байнгын хорооныхоо гишүүдэд бас талархал илэрхийлье. Тэгээд өнөөдрийнхөө Байнгын хорооны хурлаар Монголын шинжлэх ухааны салбар, инновац, технологийн салбарын өнөөгийн нөхцөл байдал, цаашид авч хэрэгжүүлэх ямар арга хэмжээ байгаа вэ гэдэг талаар мэдээлэл сонсох ийм цаг олгосонд гүн талархал илэрхийлье гэж бодож байна.

 Ерөнхийдөө Байнгын хорооныхоо гишүүдэд энэ шинжлэх ухаан, инновац технологийн салбарын хөгжил, цаашид авч хэрэгжүүлэх арга хэмжээний тухай ийм маш дэлгэрэнгүй презентаци, мэдээллүүдийг тараасан учраас мэдээллээ жаахан товчлоод хийчихье гэж бодож байна. Тэгээд энэ презентац болон энэ та бүхэнд хүргэгдсэн мэдээлэлтэй холбоотой асуудлууд руу илүү хариулах нь их зүйтэй болов уу гэж бодож байна.

 Өнөөдрийн байдлаар төрийн болон хувийн хэвшлийн эрдэм шинжилгээний байгууллага, эрдэм шинжилгээний байгууллагын зэрэглэлд хамаарах нийт дээд боловсролоороо 71 байгууллага үйл ажиллагаа явуулж байгаа. Эдгээр байгууллагад нийт 5085 судлаачид ажиллаж байгаагийн 26.5 хувь нь эрдэм шинжилгээний үндсэн ажиллагсад байна. Үүнээс ажиллагсдын 719 буюу 53.2 хувь нь эмэгтэйчүүд, 630 буюу 46.7 хувь нь эмэгтэйчүүд байна. Яагаад ер нь энэ тоог хэлэх болж байгаа юм бэ гэдгийг бас та бүхэнд 3 слайдыг харьцуулж харуулъя гэж бодож байна.

 Монгол Улсын, ер нь 3 ийм үзүүлэлт шинжлэх ухаанд байдаг юм байна. Энэ нь ямар 3 үзүүлэлтүүд байдаг вэ гэхээр 1 сая хүнд ноогдож байгаа эрдэмтдийн эрдэм шинжилгээний ажилчдын тоо. Энэ дээр та бүхэн анхаарлаа хандуулчхаарай гэж бодож байна. Дотоодын нийт бүтээгдэхүүнд судалга, хөгжүүлэлтүүдийн зарцуулж байгаа зардал, судалгаа хөгжүүлэлтүүдийн зардал нь 1 хүнд ноогдох нь америк доллароор гэдэг ийм 3 үзүүлэлтүүдийг ер нь шинжлэх ухааныхаа гол 3 үзүүлэлтүүд гэж улс орнууд авч явдаг юм байна.

 Манайх бол үндсэндээ 1 сая хүнд бол 374-хөн эрдэм шинжилгээний ажилтнууд ноогдож байна гэсэн үг. Үндсэндээ бол Оросын Холбооны Улсаас даруй энэ чинь хэд үү? Хорин дөрөв, тав дахин бага гэсэн үг. Ерөнхийдөө улс орнууд бол 1 сая хүнд 2000 орчим эрдэм шинжилгээний ажилтнуудтай болж байж тодорхой шинжлэх ухаан хөгждөг гэдэг ийм ерөнхий хандлага байдаг юм байна лээ.

 Тийм учраас бол бид нар улс орнуудын хамгийн доод талын улс орнуудаас даруй бараг үндсэндээ 6 дахин бага эрдэм шинжилгээний ажилтнуудтай байна гэдгийг эндээс та бүхэн харах болов уу гэж бодож байна.

 Хоёрт нь бол энэ судалгаа хөгжүүлэлтийн зардал буюу R&D-гийн зардал дотоодын нийт бүтээгдэхүүнд эзэлж байгаа хувиар бол манайх 1 хувь ч хүрэхгүй. Манай дотоодын нийт бүтээгдэхүүн өнөөдөр төгрөгөөр илэрхийлэхэд бол 40 их наяд төгрөгийн дотоодын нийт бүтээгдэхүүн байгаа. Энэтэй харьцуулахад бол бид нар, уг нь бол Засгийн газрын мөрийн хөтөлбөр, “Алсын хараа-2050” дээр бол дор хаяж дотоодын нийт бүтээгдэхүүний 2 хувиас багагүйгээр энэ хөрөнгө оруулалт, санхүүжилтийг шинжлэх ухаанд зарна гэж хэлж байсан боловчиг өнөөдөр 0.01 хувьд хүрэхгүй ийм судалгаа хөгжүүлэлтүүдийн зардлыг төр, хувийн хэвшил нийлээд ийм зардал байна гэж хэлж болно.

 Судалгаа хөгжүүлэлтийн зардлын 1 хүнд ноогдож байгаа америк доллароор бол бид нар ердөө л 3 доллар, 3.4-хэн доллар хүрэхгүй ийм үзүүлэлттэй байна. Тэгээд яг ийм 3 үзүүлэлттэй байхад бид нар шинжлэх ухааныг хөгжүүлэх тухай, шинжлэх ухаанаас улс орнуудын хөгжил дэвшлийн шаардлагатай байгаа судалгаа, шинжилгээ шаардах, чанартай судалгаа, шинжилгээ шаардах гэдэг бол их тийм хүнд ийм зүйл юм байна гэж харагдаж байгаа юм.

 Ерөнхийдөө өнгөрсөн хугацаанд бол бас Шинжлэх ухаан, технологийн сангаас зарцуулсан ийм санхүүжилт байгаа юм. 93-2021 оны хооронд нийтийн Шинжлэх ухаан, технологийн санд бол 178 тэрбум төгрөг зарцуулсан. Энд 178 тэрбум төгрөг зарцуулаад нийт 4244 энэ судалгааг санхүүжүүлсэн ийм үр дүн байгаа юм. Үүнээс бол ямар ч байсан 51572 үр дүн гарсан байна гэдэг ийм судалгаа байгаа.

 Гэхдээ ямар ч байсан бид нарын өнөөдрийн нөхцөл байдал бол үндсэндээ 1 судалгаанд зарцуулж байгаа зардлын хэмжээ 14.4 сая төгрөг л байгаа юм. Бараг 15 сая төгрөг хүрэхгүй гэсэн үг. Тэгэхээр үндсэндээ бол бид нарын сул тал бол жил бүхэн ийм энэ Шинжлэх ухаан, технологийн санд 12-13 тэрбум төгрөгийн санхүүжилт ирдэг. Энийг бол тэгшитгэж хуваарилаад, тэгээд тодорхой яг тэгшитгээд хуваарилчхаж байгаа учраас 1 төсөл дээр 14-өөс, 15-аас 20 сая төгрөгийн ийм зардлаар судалгаа хөгжүүлэлтийг хийж байгаа тохиолдолд бол үр дүн их багатай байх нь ойлгомжтой.

 Гэлээ гэхдээ ямар ч байсан энэ шинжлэх ухаанд зарцуулсан мөнгө бол бас огт ийм элсэнд асгачихсан юм шиг бас хий алга болоогүй. Энэнээс бол тодорхой үр дүн гарсан гэдгийг бас бид нар онцолж хэлэх ёстой. Хэд хэдэн ийм юу байгаа юм. Гол гол ажлууд байгаа юм. Эндээс ерөнхийдөө та бид нарын тийм тэр болгон мэдээд байдаггүй мөртөө яг энэ шинжлэх ухааны салбараас гарсан энэ судалгаа шинжилгээ, энэ ололт, энэ инновацууд ер нь улс, орны үйлдвэр, аж ахуйн салбарт нэвтэрч ямар үр дүнгүүдэд хүрч байсан юм бэ гэдгийг бас би цөөхөн хэдэн хоёр, гуравхан жишээгээр харуулчихъя гэж бодож байгаа юм. Энэ нь бол Хими, технологийн хүрээлэнгийн эрдэмтэн, судлаачид гэхэд олон улсын 23 дотоодын 255 патент, 100 гаруй ашигтай загвар, зохиогчийн эрх хамгаалж, технологийн загвар 440, ТЭЗҮ 25-ыг боловсруулж, 150 гаруй ажил, үйлдвэрүүд практикт нэвтрүүлсэн.

 Тус хүрээлэнгийн эрдэмтэд Монгол орны ашигт ургамлын судалгааны үр дүнд Чингис, Болор, Хараа архи, Тэрэлж, Сэлэнгэ ундааны патент, жорыг үйлдвэрлэлд нэвтрүүлж, “АПУ” компанид тус бүтээгдэхүүнийг үйлдвэрлэснээр жилд 10-100 тэрбум төгрөгийн борлуулалт өнөөдөр хийж байна гэдэг ийм бодитой үр дүн байна.

 Ер нь бол Химийн хүрээлэн байгуулагдаж байж “АПУ” компани бас төрсөн юм байна лээ гэдгийг бас энд би бас онцлоод хэлчихье гэж бодож байгаа юм. Тэгээд энэ компани хувьчлагдаад, хувьчлагдсанаасаа хойш бол энэ манай Химийн хүрээлэнгээс бий болсон энэ патент, жоруудыг өнөөдөр хэрэглэж байгаа ч гэсэн энэ оюуны бүтээлүүд оюуны тодорхой төлбөрүүд энэ роялти төлдөггүй ийм сул тогтолцоонууд байна гэдгийг бас би хэлье гэж бодож байгаа юм.

 Үүний зэрэгцээ бас тус хүрээлэнгийн Эм судлалын судалгааны хүрээлэнгийн ажлын үр дүн болох энэ Салимон, Титамон, Метроман гээд Ортоденто эмийг “Монос” компанид бас үйлдвэрлэж, хэрэглээнд нэвтрүүлж байгаа ийм сайн жишиг байна. Шинжлэх ухааны академийн Биологийн хүрээлэнгийн эрдэмтдийн баг Коронавирус, SARS, КОВИ-2 вирусийн геномын харьцангуй тогтвортой, өндөр дархлаа үүсгэх чадвар бүхий “N” уургийг сонгон ашиглаж энэхүү вирусийн эсрэг дархлааны молекул болох эерэг биетийг илрүүлэх “Элиза” гэдэг оношлуур гаргаж авснаараа саяын КОВИД-ын, цар тахлын үед бол бас нэлээн чухал үүрэг гүйцэтгэсэн ийм сайн судалгаа байлаа гэдгийг бас бид нар хэлж болно. Инновац байлаа гэж.

 Хамгийн бид нарын нүүр тахалж байгаа гол судалгаанаас гарсан энэ үр дүн бол энэ Дархан-144 гэдэг энэ сорт байгаа юм. Энэ сортыг 1989 оноос хойш Шинжлэх ухаан, технологийн сангаас санхүүжүүлж, энэ сортыг бий болгосон. Ингээд энэ сорт өнөөдөр Монголын газар тариалан, хөдөө аж ахуйд бий болсноороо яг нэгж Га-аас авч байгаа ургацын хэмжээ бол нэгдүгээрт нэмэгдсэн.

 Хоёрдугаарт, Монгол орны цаг уурын нөхцөлд энэ гантай байдаг, бороо багатай байдаг, богино хугацаанд 1 Га-аас маш их олон үр өгөөж өгч байгаа ийм сайн үр болсон байна. Энэ сортын үрээр бол нийт өнөөдөр газар тариалангийн бараг үндсэндээ 40 орчим хувь нь энэ үрийг ашиглаж байгаа учраас жил бүхэн хэчнээн ган болж байсан ч гэсэн ургац алддаггүй байх ийм давуу талуудыг бас үүсгэсэн байна гэж хэлж болно.

 Нэмэгдэл ургац, энэ сортыг ашиглаж байгаа аж ахуй нэгжүүд нэмэгдэл ургацаасаа жилд 10 тэрбум, сүүлийн 6 жилд гэхэд 61 тэрбум төгрөгийн цэвэр ашиг олсон гэсэн ийм тооцоо бас байгаа. Энэ дээр манай Чинбүрэн гишүүн маань, Чинбүрэн эмч маань байгаа. Энэ дээр элэг шилжүүлэн суулгах энэ судалгаа, шинжилгээг бас Технологийн сангаас бас санхүүжүүлж авсан. Өнөөдөр бол энэ элэг шилжүүлэн суулгахыг Монголдоо бий болгож, энэ технологийг Монголдоо бий болгож, хилийн цаана зарцуулагдаж байгаа олон зуун тэрбум төгрөгийг Монголдоо авч үлдэх ийм технологийг хийсэн гэх мэтчилэнгээр ийм сайн жишээнүүд бас шинжлэх ухаанд байгаа юм гэдгийг бас би онцолж хэлье гэж бодож байна.

 Гэхдээ бас асуудлууд их байна. Асуудлууд их байгаа учраас бид нар цаашдаа ерөнхийдөө энэ шинжлэх ухааны салбарт 8 чиглэлийн ийм арга хэмжээнүүдийг авч хэрэгжүүлье гэж бид нар харж байгаа юм.

 Нэгдүгээрт нь бол бид нар энэ эрх зүйн шинэчлэлийг хийх зайлшгүй ийм шаардлага байна. Эрх зүйн шинэчлэлийн хүрээнд бид нар Шинжлэх ухаан, технологийн тухай хуулийн шинэчилсэн найруулга, Шинжлэх ухааны паркийн эрх зүйн байдлын тухай анхдагч хуулийг тус тус батлуулахаар үзэл баримтлалыг нь боловсруулаад Хууль зүй, дотоод хэргийн яамтай хамтран батлуулахаар ажиллаж байна.

 Мөн Монгол Улсын шинжлэх ухаан, технологийг тэргүүлэх чиглэл цөм технологийг тодорхойлох журмыг бид нар Засгийн газраар батлуулсан. Энэ журмын хүрээнд шинжлэх ухаан, технологийг хөгжүүлэх тэргүүлэх чиглэл, цөм технологийн жагсаалтыг Засгийн газрын хуралдаанд хэлэлцүүлж батлуулахаар ер нь ажиллаж байгаа юм. Энэ тэргүүлэх чиглэлд цөм технологийн жагсаалт Засгийн газраар батлагдах юм бол бид нар ер нь цаашдаа энэ манай шинжлэх ухааны хүрээлэнгүүд маань яг энэ улс оронд хэрэгтэй байгаа тэргүүлэх чиглэл, цөм технологийн дагуу энэ судалгаа шинжилгээнүүдийг хийдэг болох нэг ийм бодлогоор бид нар бас дэмжье. Энэний хүрээнд бол сая Засгийн газраас нөгөө суурь судалгааг санхүүжүүлэх энэ журам батлагдаж гарсан.

 Энэ чиглэлээр ер нь цаашдаа Монголын шинжлэх ухаан, шинжлэх ухааны хүрээлэнгүүд яг улс орны өмнө тулгамдаж байгаа асуудлуудаар судалгаа, шинжилгээнүүд хийдэг, инновац бүтээгдэхүүнүүд гаргадаг нэг ийм хэлбэрээр ажиллах нь зүйтэй юм байна гэж харж байгаа. Энэ хүрээнд бид нар энэ эрх зүйн шинэчлэлүүдийг хийх зайлшгүй шаардлага байна гэж харж байна.

 Хоёрдугаарт нь шинжлэх ухаан, технологийн салбарын хүний нөөцийн чадавхыг бэхжүүлэх, нийгмийн баталгааг хангах чиглэлээр бас хэд хэдэн томоохон бас шийдвэрээ гаргуулсан байгаа. Энэ дээр бол Засгийн газрын 21 оны 299 дүгээр тогтоолоор Шинжлэх ухааны академийн харьяанд шинээр бас Тархи, сэтгэл судлалын хүрээлэнг шинээр байгуулсан. 5 Эрдэм шинжилгээний ажилтанг шинээр улсын төсөвт оруулж батлуулсан.

 Мөн 2018 оных байдаг билүү? Нөгөө хар Засгийн газрын тогтоол гэдэг чинь тийм ээ? Тийм. Тэр тогтоолоор бол нэлээн олон шинжлэх ухааны хүрээлэнгүүдийг улсын төсвөөс санхүүждэг байсныг нь болиулаад заримыг нь энэ их, дээд сургуулиудын харьяалалд очуулаад энэнээс болж 4, 5 ийм эрдэм шинжилгээний хүрээлэнгүүд үйл ажиллагааны хувьд доголдох ийм эрсдэлүүд байсан учраас өнгөрсөн Засгийн газрын хуралдаанд оруулж, энэ 5 шинжлэх ухааны хүрээлэнгүүд шинээр энэ төсвөөс санхүүжүүлэх энэ эрх зүйн орчнуудыг бас хийсэн гэдгийг хэлье гэж бодож байна.

 Засгийн газрын 22 оны 107 дугаар тогтоолоор албан хаагчдын цалингийн доод хэмжээг баталж, нийт албан хаагчдад цалингийн 5 дугаар шатлалаар цалинжих шийдвэрийг гаргуулсан. Ингэснээр эрдэм шинжилгээний ажилтны тогтвор суурьшилтай ажиллах ур чадварт суурилсан цалин, урамшууллын механизмыг бид нар бүрдүүлнэ гэж харж байгаа.

 Оюуны бүтээлийн хуулбарлалтыг таслан таслан зогсоох, эрдэмтэн судлаачдын нэр хүнд, оюуны үнэлэмжийг өсөхтэй холбоотойгоор судлаачдын ёс зүйн асуудалд онцгойлон анхаарч, эрдэм шинжилгээний бүтээлийг хэвлэн нийтлүүлэх судлаачийн баримтлах ёс зүйн хэм хэмжээг зохицуулах эрдэм шинжилгээний ажилтны ёс зүйн дүрмийг бас шинэчлэн боловсруулаад байна.

 Гуравдугаарт нь шинжлэх ухаан, технологийн салбарт гүйцэтгэл, үр дүнд суурилсан санхүүжилтийн тогтолцооны шинэчлэлийг эхлүүлэх ажлын хүрээнд судалгаа хөгжүүлэлтийн ажлын чанар, үр дүнг дээшлүүлэх, хүртээмжийг нэмэгдүүлэх, эрдэм шинжилгээ, судалгааны ажлыг төрөлжүүлэхэд онцгойлон анхаарч, салбар дундын салбар дамнасан судалгаа, хөгжүүлэлтийг эрчимжүүлэх замаар судалгааны ажлын нийгэм, эдийн засагт үзүүлэх нөлөө, өгөөжийг сайжруулахаар ажиллаж байна.

 Мөн түүнчлэн хамтарсан санхүүжилтээр судалгааны төсөл, хөтөлбөрийн зорилтот хөтөлбөрүүдийг хэрэгжүүлэхээр ажиллаж байна.

 Дөрөвт нь санхүүжилтийн тогтолцоог шинэчлэх чиглэлээр 22 оны 11 дүгээр сарын 16-ны Засгийн газрын хуралдаан төрийн өмчит эрдэм шинжилгээний хүрээлэн төвийн судалгааны үндсэн чиглэлийг тодорхойлох, санхүүжүүлэх журмыг батлуулсан. Энэ нь судалгааны үндсэн чиглэлд гүйцэтгэл, үр дүнд суурилсан тогтмол санхүүжилт олгох боломж бүрдүүлсэн байгаа. Шинжлэх ухаан, технологийн сангаас олгох сангийн хөрөнгийг зарцуулах, түүнд хяналт тавих журмыг боловсруулж 12 сард багтаан Засгийн газрын хуралдаанд хэлэлцүүлэхээр ажиллаж байна.

 Ингэснээрээ бол төсөл хөтөлбөрийн сонгон шалгаруулалт дахь зарчимд өөрчлөгдөн, үр дүнд суурилсан өрсөлдөөн санхүүжилтийн тогтолцоонд шилжүүлэх, хамтарсан санхүүжилт, гарааны санхүүгийн дэмжлэг, чадварлаг хүний нөөцийг дэмжих, урамшуулах нөхцөлийг бүрдүүлэхээр ажиллаж байна.

 Тавд нь гарааны компани инновацыг хөгжүүлэх чиглэлээр үндэсний инновацын үр ашигтай тогтолцоог бүрдүүлэх, инновацын бүтээгдэхүүн, үйлчилгээг хөгжүүлэх, эдийн засгийн эргэлтэд оруулах зорилгоор технологи дамжуулах төв болон хамтын оффист гишүүнчлэлээр бүртгүүлсэн гарааны компани, программ хангамжийн үйлдвэрлэл, хөгжүүлэлтийн чиглэлээр үйл ажиллагаа явуулдаг аж ахуй нэгжид татварын хөнгөлөлт, гарааны санхүүгийн дэмжлэг үзүүлэхэд чиглэсэн бодлого, шийдвэр бүхий эрх зүйн зохицуулалт бүрдэнэ.

 Энэ хүрээнд 22 онд Технологи дамжуулах төв болон хамтын оффист гишүүнээр бүртгүүлсэн гарааны компани болон программ хангамжийн үйлдвэрлэл, хөгжүүлэлтийн чиглэлээр үйл ажиллагаа явуулдаг аж ахуйн нэгжид татварын дэмжлэг үзүүлэх журмыг боловсруулж, холбогдох төрийн захиргааны төв байгууллага, мэргэжлийн байгууллага, иргэн, аж ахуйн нэгж болон гарааны бизнес эрхлэгчдээс бас санал авч байна.

 Зургаад нь хамтын ажиллагааг өргөжүүлэх, түгээн дэлгэрүүлэх чиглэлээр Засгийн газрын 21 оны 377 дугаар тогтоолоор аймгийн Боловсролын газрыг Боловсрол, шинжлэх ухааны газар болгон өөрчлөн байгуулсан. 299 дүгээр тогтоолоор Шинжлэх ухаан, технологийн Үндэсний зөвлөлийг хууль тогтоомжид заасан чиг үүргээ хэрэгжүүлэх боломжийг бүрдүүлж, ажлын албатай болгож өргөжүүлсэн.

 21 аймаг, нийслэлд шинжлэх ухаан технологийн салбар зөвлөлийг байгуулсан. Энэ нь орон нутагт шинжлэх ухаан, технологийг хөгжүүлэх суурь бүтцийг бүрдүүлсэн. Бүх түвшинд хамтын ажиллагааг өргөжүүлэх чухал алхам болж байна гэж үзэж байна. Үүнтэй холбоотойгоор шинжлэх ухаан, технологи, инновацыг үндэсний бүсийн орон нутгийн түвшинд хөгжүүлэх, түгээн дэлгэрүүлэх, сурталчлах зорилгоор орон нутагт шинжлэх ухаан, технологийг нутагшуулъя. Энийг Өмнөговь, Орхон, Хөвсгөл, Дархан-Уул аймагт амжилттай зохион байгуулсан. Уг арга хэмжээг 23 аймагт, үлдсэн аймгуудад зохион байгуулахаар төлөвлөж байна.

 Долоод нь цахим нээлттэй шинжлэх ухааныг хөгжүүлэх чиглэлээр цахим нээлттэй шинжлэх ухааныг хөгжүүлэхэд чиглэсэн шинжлэх ухаан, технологийн мори мэдээллийн нэгдсэн платформыг хөгжүүлэх ажлыг эхлүүлсэн. Түүнчлэн Боловсрол шинжлэх ухааны яамнаас нээлттэй шинжлэх ухааны хүрээнд Sprinter natural хэвлэлийн газар, Abisko reaserch, four life зэрэг байгууллагуудтай гэрээ байгуулан мэдээллийн үйлчилгээг үзүүлж байна.

 Ингэснээр төрийн өмчийн их, дээд сургуулиуд болон шинжлэх ухааны судлаачид тус мэдээллийн санд бүртгэлтэй эрдэм шинжилгээний өгүүллүүдтэй үнэгүй танилцах боломжийг олгож байгаагаас гадна өгүүлэл хэрхэн нийтлүүлэх, хэвлүүлэх сэтгүүлээ зөв сонгох судлаачийн ёс зүйн чиглэлээр тогтмол сургалтуудыг зохион байгуулж байна.

 Наймд нь, эцэст нь энэ салбарын дэд бүтцийг хөгжүүлэх чиглэлээр шинжлэх ухаан, технологийн инновацын дэд бүтэц, хөрөнгө оруулалтын хувьд 2019 оноос эхлүүлсэн Шинжлэх ухааны хүрээлэнгүүдийн нэгдсэн цогцолборын барилгын санхүүжилт болох 18 тэрбум төгрөгийг 22 онд санхүүжүүлсэн.

 Ингэснээр 42 тэрбум төгрөгийн санхүүжилт олгогдож, барилгын ажил тасралтгүй үргэлжлэх нөхцөлийг бүрдүүлж байна. Ийм шинжлэх ухааны нэгдсэн хүрээлэн, кластерын төв баригдаж байгаа. Энийг энэ зураг дээр манай гишүүд харж байгаа болов уу гэж бодож байна. Шинжлэх ухааны хүрээлэнгүүдийн нэгдсэн цогцолбор ашиглалтад орсноор олон улсын стандартад нийцсэн нээлттэй салбар дундын нэгдсэн, төрөлжсөн лабораториудаас гадна Шинжлэх ухааны академийн харьяа хүрээлэнгүүд, бусад их, дээд сургууль, эрдэм шинжилгээний байгууллагууд, 3300 орчим эрдэмтэн судлаач, албан хаагчдад ажиллах хүчин чадал бүхий шинжлэх ухаан, инновац технологи, танин мэдэхүйн цогцолбор бүрэн хүчин чадлаараа ажиллах боломж бүрдэнэ.

 Энэ шинжлэх ухаан цогцолборыг бол 19 онд Монгол Улсын Ерөнхийлөгч, Монгол Улсын Ерөнхий сайд Хүрэлсүх, тэр үеийн манай Боловсрол, соёл, шинжлэх ухааны сайд Баатарбилэг нарын санаачилгаар Монголын эрдэмтдийн анхдугаар их хурал хуралдааныг зохион байгуулж, хандлагаа өөрчилье гэдэг энэ их хурлыг зохион байгуулж, энэ их хурлаас манай эрдэмтдээс гаргасан саналаар энэ Монгол Улсын Засгийн газар дэмжиж, энэ ажлыг бас эхлүүлсэн.

 Ирэх он гэхэд бид нар энэ ажлынхаа бараг үндсэндээ 60-аас, 2-оос том, энэ спорт цогцолборын барилга шинжлэх ухаан технологийн энэ музейн барилгаас бусад энэ 5 барилгын гүйцэтгэлийг бид 60-70 хувь руу хүргэчих болов уу гэсэн ийм бодолтойгоор бас ажиллаж байгаа гэдгийг бас хэлэхийг хүсэж байна.

 23 онд Шинжлэх ухааны хүрээлэнгийн нэгдсэн цогцолборыг ашиглалтад оруулах, шинжлэх ухааны паркийн эрх зүйн орчныг бүрдүүлэх замаар шинжлэх ухааны паркийг төрөлжүүлэн хөгжүүлэх ялангуяа Хөдөө, аж ахуйн их сургуулийг түшиглэж Хөдөө аж ахуйн паркийг сургалт, судалгаа, үйлдвэрлэлийн нэгдмэл хэлбэрээр байгуулахыг энэ ажлыг эхлүүлнэ гэж төлөвлөж байна.

 Үүний зэрэгцээ 21 онд Монгол Улсад үйл ажиллагаа явуулж буй төрийн болон хувийн хэвшлийн лабораторийн тооллогыг анх удаа зохион байгуулсан. Тооллого төсвийн болон төсвийн бус эх үүсвэртэй, төрийн болон төрийн бус өмчийн их сургууль, эрдэм шинжилгээний байгууллага болон яам, агентлагийн харьяа хүрээлэн нийт 331 лабораторийг хамруулснаас 164 лаборатори нь итгэмжлэгдсэн байдалтай байгаа. Үүнээс 24 нь их сургуулийн хүрээлэнгийн харьяа лаборатори байна. Лабораторийн улсын тооллогын үр дүнд үндэслэн салбар дундын нээлттэй лабораторийг хөгжүүлэх журмыг батлуулан, салбар дундын нээлттэй лабораторийг ажиллуулах эрх зүйн орчныг бүрдүүлж ажиллаж байна.

 Цаашдаа бид нар Монгол Улсын шинжлэх ухааны инновацыг хөгжүүлэх чиглэл рүү бид нар яг ийм 8 чиглэлээр дунд болон урт хугацаанд арга хэмжээ авч чадах юм бол манай шинжлэх ухаан инновацын эдийн засгийн хөгжил болон улс орны өмнө тулгамдаж байгаа асуудалд тодорхой хувь нэмэр оруулах, ийм оруулахуйц ийм салбарууд хөгжих, дэвших ийм бүрэн бодитой хөрс сууриуд нь бүрдсэн байна гэдгийг бас онцолж хэлье гэж бодож байна.

 Ингээд презентац дээр илүү дэлгэрэнгүй мэдээллүүд, тараагдсан материалууд дээр илүү дэлгэрэнгүй статистик мэдээллүүд байгаа учраас гишүүдийнхээ асуулт байвал асуултад хариулж, тодруулга өгье гэж бодож байна.

 Та бүгдэд анхаарал тавьсанд баярлалаа.

 **Г.Мөнхцэцэг:** Дэлгэрэнгүй мэдээлэл өгсөн сайдад баярлалаа. Сайдын мэдээлэлтэй холбогдуулаад асуух асуулттай гишүүд нэрлэсэн өгье. Чинбүрэн гишүүнээр асуулт асуух гишүүдийн нэрсийг тасалъя. Чинзориг гишүүн асуултаа асууя.

 **С.Чинзориг:** Хоёр, гурван зүйл тодруулмаар байна. Нөгөө боловсролынхоо багц хуулийг явуулах юмсан. Байнгын хорооны даргаа. Тэрийгээ уг нь яримаар байх юм. Тэгээд сүүлийн үед манай, би ч бас нийгэм бодлогоор яриад л байгаа юм. Манай Байнгын хороон дээр хууль, эрх зүйн орчинтой холбоотой юм гэж ярихгүй. Тэр юмнууд нь явахгүй учраас сайдын мэдээ сонсож байна гээд л хаа хаанаа энэ цаг үрсэн ажил хийгээд. Сайд нарыг ч гэсэн бас тэр ажлыг нь хийлгэхгүй тэгээд ямар ч байсан тайлан сонсоно гээд л. Тэгээд л нөгөөдүүл нь айхын бараа гэдэг шиг л баахан дарга нар дагуулаад ирэх юм. Тэгээд үр дүн байдаг ч уу, үгүй ч юм уу мэдэхгүй. Тэр хуулиуд явуулмаар байх юм. Хэзээ явах гээд байгаа юм?

 Хоёрдугаарт, би сая Баатараагаас асуугаад л байна л даа. Энэ чинь өмнөх парламентын үед ч бил үү дээ. Энх-Амгалан сайд мэдэж л байгаа байх даа. 2 хууль орж ирээд өргөн барьсан санагдаад байгаа. Тэгээд одоогоор явахгүй байх юм. Тэр яагаад явдаггүй юм? Ямар учиртай явдаггүй юм? Шинжлэх ухаан технологийн тухай хууль, Шинжлэх ухааны академийн эрх зүйн байдлын тухай хууль гээд ийм 2 хууль байгаа шүү дээ. Энэ хуулиудаа явуулмаар байх юм. Тэгээд хуулиуд нь явдаггүй. Тэгээд тайлан сонсоно гээд л бие биеийнхээ цагийг үрсэн ийм л юм хийгээд байх юм сүүлийн үед. Би гайхаад байгаа юм.

 Хоёр дахь юм нь ер нь Шинжлэх ухаан академийн эрх зүйн байдлын хууль орж ирвэл жаахан тодорхой болгохгүй бол би гайхаад л байдаг юм. Энэ Шинжлэх ухааны академи гэдэг чинь тэгээд төрийн байгууллага гэж үзээд байгаа юм уу, төрийн бус байгууллага гэж үзээд байгаа юм уу? Би санаж байна. Манай Архангайн Чадраа гуай Их Хурлын гишүүн болчхоод дараагаар нь Ерөнхийлөгчөө өгөхгүй байна. Та яагаад өгөхгүй байгаа вэ гэхлээр төрийн бус байгууллага. Тийм учраас Их Хурлын гишүүн давхар хийж болно гээд л тайлбарлаад нэг хэсэг яваад байсан байхгүй юу. Тэгээд энэнийхээ энэ эрх зүйн байдлын хуулийг оруулаад, тэгээд яг төрийн байгууллага юм уу, төрийн бус статустай байх юм уу гэдгийг нь тодорхой болгох юм хиймээр байх юм.

 Хоёр дахь нь энэ Сайханбилэгийн Засгийн газрын үед хийсэн шүү дээ. Энх- Амгалан сайд та сая л мэдэж байгаа. Эрдэм шинжилгээний хүрээлэнгүүд чинь 2 хэсэг л болчихсон доо. Нэг хэсэг нь Чулуунбаатар даргын харьяанд Шинжлэх ухааны харьяанд байгаад байгаа байх. Дийлэнх нь энэ сая slide-ийг чинь харахлаар 36 нь их, дээд боловсролын байгууллагуудын дэргэд яваад байгаа юм байна шүү дээ. Тэгээд энийгээ цэгцлэх юм уу, яах юм? Одоо ингээд 2 тусдаа байгаад байх нь зөв юм уу гэж бас нэг ийм асуулт байгаа юм.

 Манайх чинь ер юм болгоныг сүүлийн үед шинжлэх ухааны үндэстэй хөгжүүлнэ гээд л яриад байгаа юм даа. Хөгжлийн төлөвлөгөө ч гэсэн бас шинжлэх ухааны үндэстэй болно гээд байдаг. Тэгээд манайх чинь дотоодын нийт бүтээгдэхүүний 1 хувьтай тэнцэх хэмжээний санхүүжилт төрөөс олгоно гэж яриад л байдаг. Тэгээд сүүлд ярихаа ч байж. Одоо манайх хэдэн хувь байгаа юм бэ? 0.1 хувь байна уу, хэдэн хувь байна? Тэгээд энэ маань өгөөж нь хэр байдаг юм? Би сая харлаа даа. Тэр 50-иад тэрбум төгрөг авчих юм байна шүү дээ. Тэрний чинь бараг л 80 хувь нь зүгээр урсгал зардал л байна шүү дээ. Урсгал зардал.

 Тэгэхээр чинь цаана нь нөгөө шинжлэх ухаандаа зарцуулж байгаа, тэгээд судалгаа шинжилгээнд зарцуулж байгаа мөнгө нь байдаггүй. Дэлхийн бусад орнуудад 2000 доллар гэж байна. Манайх бол 1 хүнд ногдох зардал нь хэдүүн их л бага юм байна лээ шүү дээ. 30-н хэдэн төгрөг гэж байв уу даа энэ чинь. Манайх чинь их бага л юм байсан л даа сая. 3.9 доллар. Бусад орнууд, Америк эд нар 2000, Солонгос 1940 энэ тэр гээд. Тэгээд энийг бас жаахан нэмэгдүүлэх талаар бас сайд Засгийн газар дээр ярьж байгаа ямаршуухан чигтэй байгаа юм бэ?

 Нөгөө талаасаа ерөөсөө шинжлэх ухаанд оруулж байгаа 1 төгрөг хэдэн төгрөгийн өгөөж энэ улс оронд үзүүлдэг гэсэн бас тийм судалгаа байна уу? Бусад орнууд хэд байдаг юм? Манайхаас шинжлэх ухаанд оруулж байгаа 1 төгрөг буцаад энэ улс орны эдийн засагт, энэ дотоодын нийт бүтээгдэхүүн нь хэдэн хувийн үр өгөөж өгдөг юм бэ?Тэрийг бид цаашдаа хэд болно гэсэн ийм бодол байна гэсэн ийм хэдэн асуултад нь хариулт авъя.

 **Г.Мөнхцэцэг:** Чинзориг гишүүнээ Боловсролын багц хуулийн тухайд бас түрүүн асууж байх шиг байна. Энэ боловсролын багц хууль маань жил гаруй хугацаанд бас хэлэлцэгдээд явж байгаа. Бас 70 гаруй удаа энэ дэд ажлын хэсэг хуралдсан. Ажлын хэсэг бол бас нэлээн олон удаа хуралдсан гээд ажлын хэсгийн ахлагчийн бүрэлдэхүүн өөрчлөгдсөн, ажлын хэсгийн бүрэлдэхүүн өөрчлөгдсөн гээд нэлээн олон хуралдаанууд явагдсан. Гэхдээ хамгийн сүүлийн вариантаар бас манай зарим ажлын хэсгийн гишүүд маань санал зөрөлдсөн. Дахин бид нар бас санал, асуулга явуулах хэрэгтэй байна гэсэн.

 Ийм учраас үндсэн түрүүчийн 7 хоногт Байнгын хороо хуралдаагүй. Ажлын хэсэг бас хуралдаагүй хойшилсон байгаа. Манай Боловсрол, соёл, шинжлэх ухаан, спортын Байнгын хорооны хэлэлцэх асуудал тэртээ тэргүй шинжлэх ухааны энэ салбар бүтнээрээ байгаа. Ийм учраас бид нар бас шинжлэх ухааны салбараа сонсох ёстой гэж ингэж бодож байгаа учраас өнөөдрийн энэ хуралд оруулж ирсэн байгаа юм.

 Харин ч гэхэд бас сайн дэлгэрэнгүй мэдээллийг сайд өглөө гэж бас ингэж бодож байна. Тэгээд удахгүй 29-ний өдөр бид нар бас дэлхийн шинжлэх ухааны өдөрт зориулсан 500 гаруй эрдэмтэн, судлаач, шинжлэх ухааны байгууллагын ажилтан, албан хаагчдынхаа нэгдсэн чуулганыг Төрийн ордонд бас зохион байгуулахаар Байнгын хороотойгоо хамтраад явж байгаа гэдгийг бас хэлье гэж ингэж бодож байна. Нэлээн сайн, дэлгэрэнгүй мэдээлэл өглөө гэж сайдыг бас ингэж сонслоо. Саяын Чинзориг гишүүний тухайлан, онцгойлон асуусан асуултад сантай холбоотой сайд хариулт өгье.

 **Л.Энх-Амгалан:** Ийм байгаа юм Чинзориг гишүүнээ. Өмнө нь Их Хурал дээр байсан шинжлэх ухаан, технологийн хуулийг Засгийн газраас өргөн барьсан байсан хуулийг Чинзориг гишүүнээ, Засгийн газраас өргөн барьсан хуулиа бид нар эргэн татчихсан юм. Засгийн газар. Дахиад боловсруулж байгаа гэсэн үг. Шинжлэх ухаан технологийн хуулиа. Баттөмөр гишүүний өөрийн гишүүнийхээ хувиар санаачилсан Шинжлэх ухааны академийн эрх зүйн байдлын тухай хууль гээд Баттөмөр гишүүн санаачилсан байсан. Энийг Баттөмөр гишүүнтэй тохиролцоод, тэгээд ерөөсөө Засгийн газраасаа нэгмөсөн өргөн барья гээд 2 хууль 2-уулаа татаад, өнөөдөр бид нар энэ хуулиа өргөн барихаар бэлтгэгдэж байгаа гэдгийг бас танд хэлчихье. Тэгээд энэ хууль дээр бол яг таны хэлж байгаа, цаашдаа Монгол Улсад академи байвал ямархуу статустай байх юм бэ гэдэг энэ асуудлууд нэлээн тодорхой болох болов уу гэж бодож байна. Энэ юуны хувьд.

 Хүрээлэн яг хэний харьяа байх вэ гэдэг асуудлыг бол нэг их тийм, хэт их тийм маргаад, эс үгүй бол зөвхөн нэг талд нь бүх хүрээлэнг эс үгүй бол академид, эс үгүй бол бүх хүрээлэнг их сургуулийн харьяанд гэдэг ийм тогтолцоо бол би их буруу юм байна гэж харж байгаа. Буруу юм байна. Тэгэхээр өнөөдөр яг та бүхэнд өгч байгаа мэдээллээр энэ 71 эрдэм шинжилгээний, судалгааны байгууллагууд байхад зарим нь их сургуулийнхаа харьяа байгаа юм. Зарим хүрээлэнгүүд. Сайн хүрээлэнгүүд байна. Их сургуулийн харьяа. Жишээ нь манай Хөдөө аж ахуйн их сургуулийн харьяа хөдөө аж ахуйн 4 хүрээлэн маш сайн ажиллаж байгаа.

 Гэхдээ Шинжлэх ухаан технологийн сургуулийн харьяанд оччихсон байгаа нөгөө Дулааны хүрээлэн, Уул уурхайн хүрээлэн гээд хаягдчихсан, хавсарга болчихсон ийм хүрээлэнгүүд байж байгаа. Ой модны хүрээлэн гээд бүр хавсарга болчихсон. Зарим шинжлэх ухааны харьяанд байгаа хүрээлэнгүүд маш сайн ажиллаж байгаа. Тэгэхээр бид нар ийм яг зөвхөн нэг тал руу нь гэсэн ингэж явуулах ер нь дэмий юм байна. Ер нь цаашдаа бол мэдээж энэ шинжлэх ухааны байгаа, оршин тогтож байгаа гол утга учир чинь улс орныхоо л хөгжил, дэвшилд голлох үүрэг роль гүйцэтгэх ёстой, шинэ шийдлүүд гаргаж байх ёстой.

 Тийм учраас бол харьяалал хаана байх нь чухал биш, хамгийн гол нь яг улс орны өмнө тулгамдаж байгаа асуудлуудаар суурь судалгаанууд хийгдэж, тэр нь тодорхой, судалгаанууд нь бүтээл, патент болж, инновац болж гарч чадаж байна уу гэдэг энэ тогтолцоо, санхүүжилтийн тогтолцоо дээрээ л бид нар ер нь их алдчихсан юм байна лээ. Одоо энэ Шинжлэх ухаан, технологийн сангаас чинь олгож байгаа нийт сүүлийн жилүүдэд олгож байгаа сүүлийн юу чинь 180-иад тэрбум төгрөгийн санхүүжилт хийгээд 5000 гаруй судалгааг санхүүжүүлчихсэн мөртөө яг тэндээс яг бодитойгоор эдийн засагт хэд нь патент болоод, хэд нь Монгол Улсын аль салбарын өрсөлдөх чадварыг дээшлүүлчихсэн юм бэ гэдэг энэ судалгааг бид нар ерөөсөө өмнө нь хийж байгаагүй юм байна лээ.

 Одоо би түрүүн бас хэд хэдэн энэ анагаахын чиглэлд хийсэн судалгаанууд, хөдөө аж ахуйн чиглэлд хийсэн судалгаанууд, био технологийн салбарт хийсэн судалгаануудын тал, үр өгөөжүүдийг харлаа шүү дээ. Одоо цаашдаа бид нар ерөөсөө яг энэ эдийн засагт, өнөөдөр эдийн засаг болон тухайн салбартаа, нөгөө суурь судалгаа, хэрэглээний шинжлэх ухааны судалгаанууд нь тухайн салбарууддаа ер нь ямар ямар үр өгөөжүүдийг өгч байх ёстой юм бэ гэдэг эдийн засгийн тооцоолол талаас нь бол бид нар хийдэг байя гэдэг энэ чиглэл рүү явж байгаа учраас өнөөдөр энэ юуг танилцуулж байгаа юм.

 Ер нь таны асууж байгаа 1 долларыг шинжлэх ухаанд зарцуулах юм бол дотоодын нийт бүтээгдэхүүн яг тэрэнтэй шууд хамааралтай. Эдийн засгийн өсөлт бас тэрэнтэй шууд хамааралтай. Бид нар 100 доллар шинжлэх ухаандаа зарцуулаад байх юм бол бид нар юу гэдэг юм, яг эдийн засгийн өсөлт 0.1 хувиар ч гэдэг юм уу тиймээ? Монгол Улсын өрсөлдөх чадвар нойл зууны хэдэн хувиар ч гэдэг юм уу, Инновацын индекс тэдэн хувиар өсөх ийм тооцооллууд бас байгаа. Энэ дээр угаасаа улс орон ч гэсэн угаасаа яг ингэж энэ шинжлэх ухаанд зарж байгаа мөнгөө хаа хамаагүй ингэж цацаад байдаг биш, яг тодорхой үр дүн шаардсан ийм санхүүжилтийн схемүүдийг бас санал болгож, ийм тогтолцоог хийдэг юм байна лээ. Тэгэхээр тэр чиглэл рүү бид нар бас тодорхой алхмуудыг хийх гэж байгаа. Тэгэхээр яг ямар алхмуудыг хийх гэж байна вэ гэхээр Шинжлэх ухаан, технологийн сангийн бид нар энэ санхүүжүүлдэг журамдаа бид нар өөрчлөлт хийж байна.

 Цаашдаа бид нар яг аль аль хүрээлэн, яг гол үндсэн суурь судалгаануудаа хийгээд явж байх юм бэ? Аль хүрээлэн…/минут дуусав./

 **Г.Мөнхцэцэг:** Хариултад 1 минут нэмж өгье. Энх-Амгалан сайдад 1 минут.

 **Л.Энх-Амгалан:** Тэгээд бид нар угаасаа хүний нөөцөөр бага улс орон учраас бол манай энэ эрдэм шинжилгээний ажилтнууд, их, дээд сургуулиуд, энэ хүрээлэнгүүд бол энэ байгаа нөөц, бололцоог зөв ашиглаж ажиллах ёстой юм байна. Тийм учраас бид нар цаашдаа энэ яг улс орны өмнө тэргүүлэх чиглэлд энэ цөм технологийн чиглэл рүү хийж байгаа энэ судалгаанууд дундаас дундын судалгаа хэлбэрээр их, дээд сургуулиуд, хүрээлэнгүүд хамтраад тэгээд лабораториудаа дундын маягаар ашиглаад, яг энэ Шинжлэх ухаан, технологийн сангаас олгож байгаа энэ санхүүжилт нь өөрөө яг бүтэн судалгаанаасаа цаашдаа үйлдвэрлэлд нэвтрэх энэ бүтэн циклийг санхүүжүүлдэг энэ санхүүжилтийн тогтолцоог хийснээр л бид нар энэ шинжлэх ухаанаас үр өгөөж хардаг болох ёстой л гэж би ойлгож байгаа юм.

 **Г.Мөнхцэцэг:** Жаргалмаа гишүүн асуултаа. Чинзориг гишүүн тодруулга 1 минут өгье.

 **С.Чинзориг:** Хоёр зүйл тодруулъя. Бусад орнуудад шинжлэх ухаанд оруулж байгаа тэр 1 төгрөгийн гэдэг юм уу, 1 долларын өгөөж ямар байдаг юм бэ? Манайд шинжлэх ухаанд оруулж байгаа тэр 1 төгрөгийн өгөөж бусад орнуудтай харьцуулбал ямар байдаг юм бэ гэдэг нь тийм тоон судалгаа байна уу?

 Хоёр дахь асуудал нь тэр Шинжлэх ухаан, технологийн сангаас 10-аад тэрбум төгрөг төвлөрөөд тэрүүгээр бол гэрээт ажлууд хийгддэг юм шиг байгаа юм. Наана нь олгож байгаа энд, эрдэм шинжилгээний хүрээлэнгүүд олгож байгаа, Шинжлэх ухааны академид олгож байгаа 40-өөд тэрбум төгрөг байна шүү дээ. Тэр чинь бол тэгээд судалгааны ажил, эрдэм шинжилгээ, судалгааны ажил хийдэг юм байгаа биз дээ? Тэрэнд нь захиалга бас өгдөг юм байгаа биз дээ?

 Гурав дахь нь манайх чинь Эдийн засгийн хөгжлийн яамтай болчихлоо. Тэгэхээр энэ Эдийн засгийн хөгжлийн яамтай тэр хүрээлэнгүүдээр хийлгэх, тэр хөгжлийн бодлоготой холбоотой ямар судалгаа хийлгэх вэ гэдгийг энэ Эдийн засгийнхаа яам…/минут дуусав./

 **Г.Мөнхцэцэг:** Чинзориг гишүүний нэмэлт тодруулгад Энх-Амгалан сайд хариулъя.

 **Л.Энх-Амгалан:** Яах вэ дээ. Ер нь бол энэ юу шинжлэх ухаанд зарж байгаа мөнгөө 10 хувиар өсгөхөд байхаа Баттогтох даргаа тээ? 10 хувиар зарцуулж байгаа санхүүжилтийг 10 хувиар өсөх өд дотоодын нийт бүтээгдэхүүн 1 хувиар нэмэгдээд явдаг ийм шууд хамааралтай ийм үзүүлэлтүүд байдаг юм байна лээ.

 Хоёр дахь асуудал бол. Ер нь бол бид нарын сул тал ийм юм байна лээ. Хуучин социализмын үед бол энэ хүрээлэнгүүд байгуулагдахдаа яг улс орны өмнө тулгамдаж байсан асуудлыг шийддэг, даалгавар авч судалгаанууд хийгддэг байсан.

 Гэтэл өнөөдөр харамсалтай нь өнөөдөр зах зээлийн нийгэмд энэ хүрээлэнгүүд чинь ерөөсөө, яг энэ хүрээлэнгүүддээ яг төр засаг нь итгэж, та нар яг энэ суурь судалгаануудыг ингэж хийгээрэй, энэ хэрэглээний судалгаануудыг ингээрэй, та нар яг энэ инновацыг гаргаад ирээрэй гэж ингэж ерөөсөө яг бодитой, төлөвлөгөөтэйгөөр ийм үүрэг, даалгавар өгч байсан юм байхгүй юм байна лээ. Байхгүй, захиалга өгөхгүй. Зүгээр л юу гэдэг юм, яг үнэнийг хэлэхэд бол энэ хүрээлэнгүүд маань…/минут дуусав./

 **Г.Мөнхцэцэг:** Чинзориг гишүүний нэмэлт тодруулгад сайд нэмэлт хариулт өгье.

 **Л.Энх-Амгалан:** Одоо яг Чинзориг гишүүний саяын ярьж байгаатай адилхан. Ерөнхий сайд бол ингэж байгаа юм. Одоо Шинэ сэргэлтийн 6 бодлогыг хэрэгжүүлэхэд Монголын шинжлэх ухаан, Монголын шинжлэх ухааны хүрээлэнгүүдийн гүйцэтгэх үүрэг роль нь яг юу байх вэ? Химийн хүрээлэн ямар үүрэг роль гүйцэтгэх вэ? Тэр зэсийн эцсийн боловсруулалтыг хийхэд ямар үүрэг ролиор гүйцэтгэх юм, уул уурхайн хүрээлэн ямар үүрэг роль гүйцэтгэх юм, хөдөө аж ахуйн өрсөлдөх чадварыг нэмэгдүүлэхэд энэ малын гаралтай түүхий эдийг экспортод гаргахад энэ 4 хүрээлэн чинь яг ямар үүрэг роль гүйцэтгэх юм гэдэг юмнуудаа бид нар ер нь ярилцах нь зүйтэй юм байна гээд саяын Байнгын хорооны даргын хэлж байгаатай адилхан 11 сарын 29-нд гэж төлөвлөж байгаа юм.

 Гэхдээ жаахан хойшилж магадгүй юм байна. Өнөөдрийн Засгийн газрын хуралдаанаар 1 долоо хоног хойшлоод, тэгээд бид нар ерөнхийдөө их, дээд сургуулиуд, эрдэм шинжилгээний хүрээлэнгүүд яг Монгол Улсын Алсын хараа 2050, 2030 тэгээд яг Монгол Улсын Засгийн газрын Шинэ сэргэлтийн 6 бодлогод гүйцэтгэх үүрэг ролиудаа тодорхойлох гэж байгаа бас ийм үндэсний ийм хэлэлцүүлэг хийх гэж байгаа гэдгийг бас та бүхэнд, танд хэлье гэж бодож байна. Энд…/минут дуусав./

 **Г.Мөнхцэцэг:** Тэр асуугаад байгаа, Чинзориг гишүүний асуугаад байгаа тоо баримттай холбоотойгоор сайд дахиад нэмэлт хариулт өгье.

 **Л.Энх-Амгалан:** Чинзориг гишүүнээ ийм юм байна. Энэ OEEC-гийн орон гэж ярьдаг тээ? Эдийн засгийн хамтын ажиллагааны орнуудын энэ 21 орны хүрээнд энэ 90 оноос 20 оны өгөгдлийг хийсэн шинжилгээ дээр R&D буюу судалгаа хөгжүүлэлтийн зардлыг 1 хувиар нэмэгдүүлэхэд эдийн засгийн өсөлт 0.77 хувиар нэмэгддэг гэсэн энэ тооцоо байна. R&D-гийн Засгийн газрын хөрөнгө оруулалтыг 10 хувиар нэмэгдүүлэхэд хувийн хэвшлийн хөрөнгө оруулалт 4 хувиар нэмэгддэг гэсэн ийм тооцоо байна. R&D-гийн зардал дотоодын нийт бүтээгдэхүүнд богино болон урт хугацаанд эергээр нөлөөлдөг, урт хугацааны нөлөөлөл нь богино хугацааны нөлөөллөөсөө их байна. 1 хүнд ногдох R&D-гийн зардлыг 1 хувиар өсгөхөд дотоодын нийт бүтээгдэхүүн богино хугацаанд 0.44 хувиар, урт хугацаанд 0.98 хувиар нэмдэг гэсэн ийм тооцоо.

 Гэхдээ энэ тооцоог бид нар яг Монгол Улс яг өнөөдрийн хэмжээгээр нэгтгэсэн байдлаар гаргаагүй байгаа байхгүй юу. Тийм учраас түрүүний нөгөө хэлж байгаа салбар салбар дээр өгөөж байгаа нь Дархан 144 дүгээр сорт гэдэгтэй адилхнаар салбар бүр дээр хийсэн судалгаанууд тухайн салбар дээр нэвтэрсэн инновацууд яг нөгөө өгөөжүүдээ яаж нэмж байгаа юм бэ гэдэг дээр бид нар ойрын хугацаанд ер нь энэ тооцоо судалгаануудаа хийж танилцуулъя.

 Ер нь ирэх жилээс бол бид нар энэ Шинжлэх ухаан, технологийн сангаас зарцуулж байгаа энэ сангийн зарцуулалт, санхүүжилтийг бол бас энэ хэлбэр лүү нь шилжүүлэх нь зүйтэй юм байна. Тийм учраас энд үр дүнд суурилсан санхүүжилтийн тогтолцоо бол энэ шинжлэх ухааны салбарт бол хамгийн их тийм богинохон хугацаанд хэрэгжих ийм бололцоотой санхүүгийн тогтолцоо юм байна лээ гэдгийг бас би танд хэлье гэж бодож байна.

 **Г.Мөнхцэцэг:** Чинбүрэн гишүүн асуултаа асууя. Нэрсээрээ, дараалал нь ингээд орчхож. Тийм. Чинбүрэн гишүүн.

 **Ж.Чинбүрэн:** Баярлалаа. Би бас өөрөө анагаах ухааны доктор зэрэгтэй, шинжлэх ухааны ажлуудад нэлээн оролцож, тэр дотроо нойр булчирхайн мэс заслыг Монголд нэвтрүүлэх, элэг шилжүүлэн суулгах хагалгааг Монголд хийх гээд энэ 2 том технологийн сангаас санхүүжилт аваад хийж байсан. Энд бол эрүүл мэндийн салбарт өгөөж нь их өндөр байдаг юм.

 Тухайлах юм бол, элэг шилжүүлэн суулгах хагалгаанд бид нар 400 гаруй сая төгрөг аваад өнөөдрийн байдлаар 70 гаруй иргэнд элэг шилжүүлэн суулгасан. Үүнийг мөнгөн хэлбэрт шилжүүлэх юм бол, хэрвээ тэр 70 хүн гадаадад очиж элэг шилжүүлэн суулгах хагалгаа хийлгэсэн бол дунджаар 100000 доллар гээд бодоход 7 сая долларыг Монголын зах зээлээс гадагш гарахаас бид сэргийлж чадсан буюу Монголын эдийн засагт 7 сая төгрөгийн хэмнэлтийг Монголдоо байлгаж чадсан гэсэн ийм том тоо хэлж болох юм.

 Тэгэхлээр 400 сая төгрөгөөр 7 сая долларын мөнгөний урсгалыг Монголдоо байлгаж, иргэдээ Монголдоо эмчлүүлэх, дээрээс нь санхүүгийн дарамт, дэмжлэгийн энэ боломжийг бүрдүүлсэн. Тийм учраас эрүүл мэндийн салбарт, ялангуяа бас сая КОВИД, цар тахлын үед оношлуур энэ тэр хийх чиглэлд бол биологийн хүрээлэн шинжилгээний аргууд энэ тэр гаргаж байсан. Үүнийгээ харин бид бас бусад орныюутайхарьцуулж, дээрээс нь вакцины судалгаанууд хүртэл хэр зэрэг үр дүнтэй байсан үнэ цаашдаа энэ эдийн засагт ямар өгөөжтэй байв гэдгийг хүртэл тооцох нь зайлшгүй шаардлагатай байгаад байгаа юм.

 Тийм учраас бид эдийн засагжсан шинжлэх ухаан бидэнд хэрэгтэй байна. Сая Чинзориг гишүүний асуугаад байгаатай адилхан оруулсан 1 доллар маань хэдэн доллар болж өгөөжөө өгч байгаа, Монголын эдийн засагт ямар нэмэр болж байгаа гэдгийг бид бас зайлшгүй судалгааг гаргаж, энэ тоо баримтыг эдийн засагжуулах нь чухал юм.

 Би саяхан бас Москва ороод үзлээ. Москвагийн Анагаах ухааны академийн бас урилгаар очоод тэнд бас энэ дэлхийн том орнуудын санкц тай холбоотой хавдрын судалгаанууд бас яаж хөгжиж байгаа талаар бас харлаа. Тэгэхлээр маш их амжилттай бас хөгжиж байгаа сайн жишээнүүд байна. Тэр дотроо цөмийн анагаах ухаан аягүй хүчтэй хөгжсөн байна. Тэгээд энэ чиглэл дээр бас Монгол Улс хамтарч ажиллах, ялангуяа Шинжлэх ухааны академи энэ дээр хамтарч ажиллахаар бас яриа хэлцлүүд хийгдсэнд бас их баяртай байдаг.

 Ялангуяа хавдрын эмчилгээ бол удахгүй эмийн эмчилгээ рүүгээ орох, илүү хүндээ бай эмчилгээ, дархлаа эмчилгээгээрээ хавдрыг эмчилж чаддаг болох ийм эрин рүү ороход би ойртож байгаа ийм сайн мэдээнүүд байгаа юм.

 Тийм учраас бид бас энэ шинжлэх ухаанд чиглэлдээ, тэр дотроо анагаахын шинжлэх ухааны чиглэлээрээ энэ чиглэл рүү явахад бас анхаарах хэрэгтэй байгаа юм.

 Тэгээд энэ дээр бас 23 онд цөм технологийн сан дээр эрүүл мэндийн чиглэлд ямар бодлого орж байгаа гэдгийг бас асуумаар санагдаж байгаа юм. Эрүүл мэндийн чиглэлд ямар төслүүдийг санхүүжүүлэх ийм бодлого бас байна уу? Ирсэн төслүүдээр нь л явах гэж байна уу гэсэн ийм асуулт асуумаар байна.

 **Г.Мөнхцэцэг:** Одгэрэл даргаас сангийн. Сантай холбоотой асуулт асуулаа. Тийм. Энэ манайхан бас буруу бичээд ирсэн байна шүү албан тушаалыг нь. Шинжлэх ухаан, технологийн сангийн захирал Одгэрэл дарга. Баттогтох дарга хариулах уу тээ? Асуултад 4 номер. Баттогтох дарга хариулъя.

 **Д.Баттогтох:** Чинбүрэн гишүүний асуултад хариулъя. Тэгэхээр түрүүн бас сайд мэдээлэлдээ дурдсан шинжлэх ухаан технологийн тэргүүлэх чиглэл, цөм технологийг батлах, боловсруулах журмыг Засгийн газраар баталсан. Тэгээд энэ журмын хүрээндээ бид нар энэ ондоо багтааж шинжлэх ухаан технологийн тэргүүлэх чиглэл, цөм технологийг дараагийн 4 жилд ямар шинжлэх ухааны салбаруудыг түлхүү хөгжүүлж, санхүү хөрөнгө оруулалтыг чиглүүлэх вэ гэдэг тэргүүлэх чиглэлээ засгаар оруулж батлах юм.

 Тэгээд энэнтэй холбоотой сайдын тушаалаар ажлын хэсэг гарчихсан. Мөн шинжээчдийн баг гарчихсан ажиллаж байгаа. Энэ дээр бол яг энэ КОВИД-ын дараах нөхцөл байдал, ер нь анагаахын салбар бол энэ цөм технологийн тэргүүлэх чиглэл болж, орж, томьёологдож явж байгаа. Бүх улс оронд ер нь эрүүл мэндийн салбар, тэр дундаа бас нийгмийн эрүүл мэнд, анагаахын салбаруудыг бас тэргүүлэх чиглэлдээ оруулж явж байгаа. Тийм учраас анхны төсөл дээр бол эрүүл мэндийн салбар энэ тэргүүлэх чиглэлийн нэгээр тодорхойлогдоод явж байгаа.

 **Г.Мөнхцэцэг:** Чинбүрэн гишүүн нэмэлт асуултад тодруулга авъя.

 **Ж.Чинбүрэн:** Баярлалаа бас энэ цөм технологийнхоо үндсэн чиглэлд бас эрүүл мэндийн салбар тэр дотроо “pharmaco radiology” гэдгийг бас та бүхэн дотроо тунгаагаад авчхаарай. Яагаад гэхлээр та бүхэн мэдэх байх. PID CT scan гээд байгаа энэ нөгөө радио идэвхтэй бодисыг сахартаa наагаад, тэгээд хорт хавдартай эс дээр очиж сонгомлоор наалдаад, гэрэлтэж харагддаг тиймээ? Тэгвэл одоо технологи бүр сайжраад зөвхөн оношлох биш, тэнд очиж наалдаад өшөө радио идэвхтэй жижиг бодис нь нөгөө хавдрын эсээ хайлуулах үйлчилгээ үзүүлж байгаа байхгүй юу. Тэгэхлээр энэ технологийг “radionuclide” технологи гээд байгаа.

 Тэгэхээр энэ бас өөрөө хөгжих их том боломж байгаад байгаа юм байна. Тэгэхлээр энэ дээр бас манай Эрүүл мэндийн яам ч гэсэн энэ дээр анхаарах байх. Та бүхэн ч гэсэн бас анхааралдаа аваад, ирээдүйн хавдрын эмчилгээний бас нэг томоохон чиглэл “Radiopharmacology” гэдэг ийм нэр томьёо байгаа шүү гэдгийг бодож байгаарай. Баярлалаа.

 **Г.Мөнхцэцэг:** Жаргалмаа гишүүн асуулт асууя. Баатарбилэг гишүүний нэрийг нэмээд оруулчхаарай манайхан асуултад.

 **Б.Жаргалмаа:** Та бүхний өдрийн амгаланг айлтгая. Түрүүн Чинзориг гишүүн маань ерөнхийдөө асуучихлаа. 1 долларын зардал гараад хэчнээн долларын ашиг олдог вэ гэдгийг би тодруулах гэж байсан юм. Тэгээд ерөнхийдөө бол шинжлэх ухааны эрдэм шинжилгээний ажилд зарцуулсан зардал, зардлын гүйцэтгэлийг харахаар бас тодорхой хэмжээний төсөвт хөрөнгө бусад зарцуулагдаад явж байгаа. Эргээд үүнийгээ бид нар хэр ашигладаг вэ гэдэг зүйлийг л би асуух гээд байгаа юм.

 Ганцхан жишээ бас тодруулж асууя гэж бодож байна. 2013 онд санаж байна. Алтанхуягийн Засгийн газрын үед төрийн шагналыг олгоод Нацагням гэдэг эрдэмтэнд Монгол Улсыг 100 жил эрчим хүчээр хангачих технологид төрийн шагнал олгоод 100 сая төгрөгийн урамшуулал өгч байсан. Өнөөдөр Монгол Улсын эрчим хүчний салбар ямар хэмжээнд байгаа билээ. Тэгвэл яг шинжлэх ухааны салбараас олсон энэ ололт, амжилтаа амьдралдаа хэрэгжүүлэхэд бид нар ямар хэмжээнд ажиллаж байна? Эрүүл мэндийн салбарт Чинбүрэн гишүүний хэлж байгаа бас ололт, амжилт байгаа юм байна. Тэгвэл бусад технологийн энэ ололт, амжилтуудаа өнөөдөр Инновац, цахим бодлогын яамтай болчихсон, Эдийн засаг, хөгжлийн яамтай болчихсон энэ цаг мөчид шинжлэх ухааны салбараа үр дүнтэй, амьдралд хэрэглэгдэхүйц хэмжээнд аваачих энэ ажлыг ер нь яам маань хэрхэн яаж хийж байгаа вэ гэдгийг асуух гэсэн юм.

 Үнэхээр социализмын үед төр засгаас нь захиалга өгөөд эрдэм шинжилгээний ажил хийлгээд түүнийгээ амьдралдаа хэрэгжүүлдэг байсан бол одоо тэгвэл бид нар тогтолцоогоо яаж өөрчлөх юм? Үнэхээр эрдэм шинжилгээний хүрээлэнгүүд маань захиалгат үйл ажиллагаа хийхгүй, зөвхөн судалгаа шинжилгээний ажил хийж байгаа бол яаж зардлыг нь санхүүжүүлдэг байх юм? Энэ тал дээр тогтолцооны шинэчлэл зайлшгүй шаардлагатай юм байна гэсэн зүйлийг бас олж хараад байна л даа. Би тэгж харж байна.

 Өнөөдөр эрдэм шинжилгээний байгууллагууд маань Баатарбилиг сайдын хувьд бас том цогцолбор баригдаж байгаа гээд. Барилгын ажил нь одоо хэдэн хувьтай явагдаж байгаа юм бэ? Академиуд маань орон байргүй болчихсон, эрдэм шинжилгээний ажилтнууд маань, академичид маань гудамжинд гараад жагсаж байсан түүх бидэнд байгаа. Тэгвэл яаж ашигтай ажиллуулах вэ гэдэг дээр бид нар ямар бодлого байгаа юм бэ гэдэг дээр бас асуулт асуумаар байна.

 Эрдэм шинжилгээний ажилтнууд өөрсдөө ямар бодолтой байдаг юм? Тиймээ? Өнөөдөр нийгмийн асуудал ямар хэмжээнд байгаа юм, ажиллах ажлын байр нь ямар хэмжээнд байгаа юм? Төр засгаас нь захиалга өгдөггүй юм бол тэд ямар ажил хийж байдаг юм бэ гэдэг дээр бас Шинжлэх ухааны академийнхан маань өөрсдөө бас тайлбар өгөөч.

 Үнэхээр бид нар шинжлэх ухааны ажилтан Монгол хүнд ноогдох тооллого, тоогоороо бага байдаг юм бол энэ Монголч эрдэмтдийнхээ тоог нэмэгдүүлэх эргээд нэгэнт яамнуудтай болчихсон оюун ухааныг нь инновац, цахим бодлогын хэмжээнд, хиймэл оюун ухааны хэмжээнд ашиглах хэмжээнд нь хүртэл нь ашиглахын тулд яах ёстой юм? Эрдэмтэн судлаачдаа чадавхжуулахын тулд ер нь ямар ажил хийж байгаа вэ гэдэг дээр тайлбар авчихъя. Тэгээд дараагийнхаа асуултыг асууя.

 **Г.Мөнхцэцэг:** Жаргалмаа гишүүн тэр барилгын цогцолборын асуудал, гүйцэтгэлтэй холбоотой асуудал асуух шиг боллоо. Эрдэм шинжилгээний ажилчдын цалин хөлс, ажиллах нөхцөл байдлын талаар асуулаа. Бүтээлийн үнэлэмж, судалгааны санхүүжилтийн талаар нэлээн дэлгэрэнгүй асуултууд асуулаа. Эхлээд тийм, Энх-Амгалан сайд хариулаад дараа нь нэмж манай ажлын хэсгийн бүрэлдэхүүн хариулт өгье.

 **Л.Энх-Амгалан:** Бид нар яг шинжлэх ухаанд зарсан 1 долларыг 2 доллар болгох уу, 3 доллар болгох уу гээд судалгаа бүрээс бид нар бас ийм өгөөж хүлээх нь харалган бодол л доо. Шинжлэх ухааны өөрийнх нь нийгэмд гүйцэтгэдэг үүрэг роль, шинжлэх ухаан тухайн салбартаа гүйцэтгэдэг үүрэг роль гэж байгаа учраас бид нар цэвэр бүх судалгааг эдийн засгийн талаас нь хараад үр өгөөж нэхнэ гэвэл энэ жаахан хийсвэр ойлголт болно.

 Яагаад тэгж хэлж байна вэ гэхээр суурь судалгаа хийдэг энэ хүрээлэнгүүдийн ер нь ажлууд юугаар үнэлэгддэг юм бэ гэхээр энэ олон улсын нэр хүндтэй сэтгүүлүүд дээр яг энэ бүтээлүүд болж, нийтлэлүүд болж гарч чадаж байна уу нэгдүгээрт?

 Хоёрдугаарт, энэ олон улсын нэр хүндтэй сэтгүүл дээр гарсан энэ манай эрдэмтдийн нийтлүүлсэн бүтээлүүд нь бусад гадаадын орнуудын эрдэмтдэд хэр зэрэг ишлэгдэж байна вэ? Шинжлэх ухааны эргэлтэд хэр зэрэг орж байгаа судалгаа, бүтээлүүд хийж байгаа юм бэ гэдэг талаас нь бид нар нэг талаасаа шинжлэх ухаан талаасаа дүгнэх ёстой.

 Нөгөө талаасаа бол нийгэмд гүйцэтгэж байгаа маш их өндөр мөнгөөр хэмжишгүй их үүрэг ролиуд байгаа юм. Түрүүн Чинбүрэн гишүүний түрүүн хэлж байна шүү дээ тиймээ? Элэг шилжүүлэн суулгах зөвхөн нэгхэн судалгааг бид нар 400 сая төгрөгөөр санхүүжүүлчихсэн байж байхад тиймээ хэдэн хүн гэлээ? Тийм 70 хүнээс 7 сая долларыг гадаадад зарах мөнгийг хэмнэсэн ийм судалгаа болж чадсан байна гэж.

 Тэгээд яах вэ, ерөнхийдөө би ч гэсэн анх сайдаар очиход ер нь энэ Шинжлэх ухаан, технологийн сан чинь бол шинжлэх ухааны ЖИДҮ болчихсон юм байна энэ тэр гэсэн жаахан шүүмжлэлтэй хандаж байсан талууд бий. Сайн ч зүйлүүд, саар ч талууд бий. Гэхдээ яг өнөөдөр тэр 4000 гаруй судалгаануудаас бол бас яг эрдмийн зэрэг горилсон бүтээлүүд, ном бүтээлүүд, ашигтай загварууд, шинэчилсэн технологиуд гээд зөвлөмжүүд, шинэ бүтээлийн патентууд, ашигтай загварууд ингээд гаргасан нь бас чамлалтгүй юм байна лээ шүү. Бас их чамлалтгүй юм байна лээ.

 Тийм учраас би дахиж хэлэх гээд байгаа юм бид нар ер нь шинжлэх ухаандаа ийм итгэх, төр засаг итгэх ийм түүхэн цаг нь болчихсон юм биш үү? Шинжлэх ухаандаа итгэж, өнөөдрийн өнгөрсөн хугацаанд энэ бий болгосон энэ капиталуудаа 1 удаа тийм том итгэл өгөөд ашиглах ийм бололцоонууд нь байгаа юм болов уу? Ийм бүрдчихсэн юм байна. Хүний нөөцийн хувьд бүрдчихсэн юм байна л гэж хараад байгаа юм.

 Тэгэхээр дан ганц өнөөдөр дотооддоо ажиллаж байгаа эрдэм шинжилгээний ажилтнуудын энэ уураг тархийг ашиглахаас гадна өнөөдөр гадаадад олон улсын томоохон энэ лабораториудыг удирдаж байгаа маш дэлхийн өндөр түвшний энэ залуу эрдэмтдийн нэг бүхэл бүтэн үе гарч ирсэн байна. Тиймээ? Энийг бид нар ашиглах, энэний зөв тогтолцоог бид нар хийж чадах юм бол Монгол Улсад бол маш их том давуу талууд бас бий болох юм байна гэж харж байгаа юм Жаргалмаа гишүүнээ.

 Тийм учраас бүх судалгаанаас бид нар эдийн засгийн үр өгөөжийг бас нэхнэ гэдэг жаахан тийм өрөөсгөлдүү ойлголт болчих болов уу гэсэн ийм бодолтой байгаа шүү гэдгийг бас хэлье.

 Ер нь гол асуудал бол шинжлэх ухаанаас бид нар үр дүн хүсье л гэх юм бол саяын бид нарын хэлсэн энэ 8 арга хэмжээг л Улсын Их Хурал, Засгийн газар л дэмжиж өгөх ёстой. Дэмжих ёстой. Тэгээд энэ 8 бодлогын арга хэмжээг л бид нар хэрэгжүүлчих юм бол яг шинжлэх ухаанаасаа жинхэнэ утгаар нь бид нар үр өгөөжөө нэхээд суух ийм хариуцлагын тогтолцоо бий болох нь зөв юм болов уу гэж харж байгаа юм.

 Ер нь бол шинжлэх ухааны ажилтнуудын цалин их, дээд сургуулиудын багш нарын цалинтай харьцуулахад банк 2-3 дахин бага байгаад байгаа байхгүй юу. Тэгэхээр бид нарын хамгийн дор хаяад зорьж байгаа зорилго бол ядахдаа их, дээд сургуульд багшилж байгаа багш нарын цалингийн хэмжээнд эрдэм шинжилгээний ажилтнуудынхаа цалингийн түвшнийг аваачих ёстой юм байна. Нэгт.

 Хоёрт бол цаашдаа бид нар энэ цалин гэдэг ийм зүйлийг ер нь ярих нь их үр бүтээл муутай юм байна. Тиймээ? Бид нар чинь нөгөө 5 түвшний чинь хамгийн дээд талын түвшинд нь тавьчихсан. Үнэхээр сайн эрдэмтэн яагаад 10 сая төгрөг, сайн эрдэмтэн яагаад тэндээсээ 20 сая төгрөг өөрийнхөө бүтээл, өөрийнхөө инновацаас ер нь авч болдоггүй юм. Тэгэхээр бид нар энэ хийсэн судалгаа шинжилгээ, энэ инновацыг нь яг үйлдвэрлэлд нэвтрүүлдэг тэр процесс, тэр циклийг нь энэ манай шинжлэх ухааныхан үхлийн хөндий гэж ярьдаг юм байна лээ. Хийгээд байгаа энэ манай судалгаа, шинжилгээнүүд яг эхлээд жаахан мөнгө, эхлэлтийн гарааны санхүүжилт аваад тэгээд үхлийн хөндий рүүгээ ороод дахиад гарч ирж чадахаа больчихдог байхгүй юу.

#  **Г.Мөнхцэцэг:** Рэгдэл академич ирсэн юм уу? Ирээгүй байгаа байх. Байхгүй байна. Чулуунбаатар академич, дэд ерөнхийлөгч нэмж хариулт өгье. 5 дугаар микрофон.

 **Г.Чулуунбаатар:** За за. Ерөнхийдөө сайд хариулчихлаа даа. Жаргалмаа гишүүний асууж байгаа асуулт дотор энэ шинжлэх ухааны байгууллагынхан өөрсдөө юу бодож байдаг юм бэ гэдэг чиглэлээр яалаа. Ер нь 2019 онд тэр шинжлэх ухааны ажилтны анхдугаар их хурлаас хойш болж байгаа үйл явц тэр нөгөө хандлага нь өөрчлөгдөөд, төр засгаа шинжлэх ухаанд итгэх, дэмжих, ер нь бүх талын алхмуудыг боломжийнхоо хэмжээнд хийгээд байна гэж.

 Одоо бол эрдэм шинжилгээний ажилтнууд, шинжлэх ухааны салбарынхан бүхэлдээ эерэг сэтгэгдэлтэй байгаа гэдгийг хэлмээр байна. Сая сайд хэллээ. Ер нь бол манайх хүнийхээ нөөцөөр Азийн дунджаас 10 дахин шахуу доогуур, дотоодын нийт бүтээгдэхүүнд ноогдох зарцуулж байгаа хөрөнгийнхөө хэмжээгээр бас тэр хэмжээний доогуур мөртөө манай эрдэм шинжилгээний ажилтнуудын дэлхийн нэр хүндтэй сэтгүүлүүдэд хэвлүүлээд ишлэгдэж байгаа ишлэл, нийтлэлийнхээ тоогоор бол Азидаа эхний 20-д, дэлхийн дундаж дэлхийд бас тэр 10 дахин доогуураасаа хамаагүй дээгүүр түвшинд яваад байгаа юм.

 Тэгэхээр бол эрдэм шинжилгээний ажилтнууд гэдэг маань энэ шинжлэх ухааны салбарынхан бол ерөнхийдөө тэр мөнгө төгрөг, үнэ цэн гэхээс, ашиг тус гэхээсээ илүү энэ шинжлэх ухаандаа илүү зүрх сэтгэлээ зориулсан байдаг учраас ямар ч нөхцөлд хамгийн бага хүчээр боломжийн үр дүнд хүрч байгаа гэсэн эерэг сэтгэгдэлтэй байдаг. Саяын хэлж байгаа тэр манай дээр яригдаад байгаа 2 асуудал байна л даа.

 Нэгдүгээрт, энэ эрдэм шинжилгээний ажлын санхүүжилт гэдэг зүйл чинь 12 орчим тэрбум төгрөг л сан дээрээс хуваарилагддаг. Энэ бол сүүлийн миний мэдэхээр бол 10-аад жилийн дотор бараг өсөөгүй. Хамгийн сүүлд бол 9 тэрбум болж, КОВИД-оос болж хязгаарлагдсан. Тэгээд энэ хэмжээний зардлыг бол ямар нэгэн хэмжээгээр нэмэгдүүлэхгүй бол болохгүй байгаа юм. Энэ ухаан нь 71 хүрээлэнгийн 16 академид үлдсэн хэсэг нь их сургуульд байгаа. Тэгээд энэ 71 хүрээнд л хуваарилж эрдэм шинжилгээний зардлыг нь санхүүжүүлж байгаа нэг ийм асуудал бий.

 Хоёрдугаарт, тэр сайдын хэлээд байгаа үнэхээр эрдэм шинжилгээний ажилтны цалин их сургуулийн багшийн цалин хоёр ойролцоо түвшинд байж байж энэ хоёр хамтардаг, нөгөө профессорууд нь эрдэм шинжилгээний байгууллагууд руугаа явдаг, эрдэм шинжилгээний ажилтнууд нь их сургууль руугаа холбогддог ийм амьд холбоо үүсдэг. Тэр холбоо үүсэж өгөхгүй байгаа нь манай их сургууль, эрдэм шинжилгээний байгууллага, академийн хооронд зохистой харьцаа байхгүй юм шиг буруу ойлголтыг нийгэмд түрүүлэх байдал байдаг. Энийг арилгах чиглэлд л анхаарах шаардлагатай юм уу гэсэн ийм л ерөнхий төсөөлөлтэй байгаа.

 Тэр барилга байгууламж болон ажиллах нөхцөлийн хувьд манайхны хувьд хүндрэл ер нь бага болох тал руугаа орчихсон. Хамгийн гол асуудал бол багаж тоног төхөөрөмж, лабораторийн шинэчлэлийн асуудал чинь бол сүүлийн 30 жил үндсэндээ хийгдээгүй. 60, 70-аад оны үеийн Оросын тоног төхөөрөмж дээр л жижиг, сажиг сэлбэлт хийгээд яваад байгаа. Энэ дээр дорвитой шиг алхам хийх шаардлага бодитой байгаа гэсэн ийм хүлээлт байгаа. Баярлалаа.

 **Г.Мөнхцэцэг:** Жаргалмаа гишүүн тодруулъя.

 **Б.Жаргалмаа:** Ерөнхийдөө миний түрүүний хэлдэг тэр тогтолцоо гэдэг бол яг саяын л хэлж байгаа, өөрөөр хэлэх юм бол эрдэм шинжилгээний ажлын судалгааг нь, үнэлэх тэр үнэлгээгээ яаж бид нар чанаржуулах юм бэ, чадавхжуулах юм бэ гэдэг асуудал. Эрдэмтэн, судлаачид маань юм хийгээд байдаг тэр нь ашиглагддаггүй байх ийм тохиолдол маш ихээр байдаг гэдгийг эрдэмтэд маань өөрсдөө хэлдэг шүү дээ. Тэр судалгааны ажлын зарцуулалт, судалгааны ажил хийх тэр дэд бүтцийн асуудал үнэхээр яг Оросын технологиор. Байранд нь очоод үзэхээр ямар төхөөрөмжүүд дээр эрдэмтэд маань сууж байдаг билээ тиймээ? Тэр дээр үнэхээр сая энэ цаашид авах арга хэмжээн дээр бас санал байгаа байх гэж би бодож байна.

 Нөгөөтэйгөөр миний асуултад бас хариулаадхаач. Би энэ буруу хүмүүсээс буруу юм асуудал байгаа, асуугаад байгаа юм болов уу? Намсрайн Нацагнямын тэр 100 саяын шагнал хүртсэн. NaNyam-AX12 гэдэг энэ технологийг нэвтрүүлсэн шүү дээ. Нэвтрүүлнэ гэсэн. Монголчууд 100 жилийн туршид эрчим хүчний ямар ч асуудалгүй болно гэсэн. Бид хэнд шагналаа өгсөн юм? Ямар бүтээлд нь шагналаа өгсөн юм? Энэ…/минут дуусав./

 **Г.Мөнхцэцэг:** Энийг Жаргалмаа гишүүний сая асуугаад байгаа энэ бүтээлд өгдөг шагналтай холбоотой асуултыг асуугаад байна. Тэрэн дээр Чулуунбаатар Дэд ерөнхийлөгч хариулт өгье. 5 номерын микрофонд.

 **Г.Чулуунбаатар** Тэр Нацагням доктор бол энэ шагналыг энэ Засгийн газрын 100 саяын шагнал гэдэг шагнал бол 2011 оноос билүү дээ, эхлээд олгож эхэлсэн юм. Тэр үеийн Нацагнямын ярьсан зүйл бол цахилгаан станц дээр Франц, Англид хэрэглэж байсан өөрийнхөө нэвтрүүлсэн технологийг нэвтрүүлээд л ингээд л эрчим хүчний асуудлыг зохицуулчихна гэсэн ийм сурталчилгаа л хийгдээд байсан. Тэр үед бол Шинжлэх ухааны академиас энэ 100 саяын шагналд нэр дэвшүүлэх, барих тухай асуудлаар тодорхой мэдээлэл авалгүйгээр өгөгдчихсөн юм.

 Тэрнээс хойш 3, 4 удаагийн 100 саяын шагнал авсан. Намсрай академич авсан. Батцэрэн академич авсан. Бямбаа академич авсан. Эд нар бол Бямбаа академичийн тэр ямар юм гэдэг билээ? Вакцины үйлдвэрлэл саяын Жаргалмаа гишүүний асуугаад байгаа 1 төгрөгийг оруулаад хэдэн төгрөгийн ашиг гаргадаг вэ гэдэг дээр тооцоо хийх юм бол хэдэн зуу дахин их…/минут дуусав./

 **Г.Мөнхцэцэг:** Хариултаа авлаа. Баатарбилэг гишүүн асуулт асууя. Асуулт.

 **Ё.Баатарбилэг:** Байнгын хороогоор бас салбарын бодлогын асуудал орж байгаа учраас бодлогын чанартай ганц, хоёр зүйл бас хэлээд асууя гэж бодоод байна. Дараа нь үг байгаа. Яах вэ, шинжлэх ухааны салбар бол том салбар л даа. Тэгээд жаахан орхигдчих гээд байдаг. Шинжлэх ухаандаа анхаарах ёстой. Аливаа төрийн бодлого шийдвэр, шинжлэх ухааны үндэслэлтэй гарах ёстой гэдэг юмыг бүх л түвшинд ярьж байгаа. Бүх л түвшинд ярьдаг. Өнгөрсөн хугацаанд бас Монгол Улсын Их Хурлаас, Монгол Улсын Засгийн газраас шинжлэх ухааны салбарын талаар нэлээн бодлогын баримт бичгүүд, шийдвэрүүд гаргаад явж байгаа. Сая сайдын танилцуулга, энд тараасан материал юмнуудыг харлаа.

 Ер нь шинжлэх ухааныхаа салбарын юманд бас жаахан иймэрхүү хандаад байгаа хандлага байна. Яамны бас холбогдох газрын нөхдүүд байгаа учраас. Өнөөдөр яг хүчин төгөлдөр мөрдөгдөж байгаа 2, 3 хуулиуд байгаа. Шинжлэх ухааны салбарын хуулиуд. Хуулиуд бол эрх зүйн орчны зохицуулалтын юмнууд явж байдаг. Хууль доторх тэр нарийн яг ажил хэргийн яг гүйцэтгэх засаглалтай холбоотой асуудлуудыг Засгийн газрын тогтоолуудаар хэрэгжүүлж байгаа.

 Засгийн газрын шинжлэх ухааны талаар байгаа 4 тогтоол хэрэгжиж байгаа юм. 2019 онд 2 тогтоол гарсан. 21 онд Энх-Амгалан сайд 1 тогтоол гаргасан байна лээ. Хүрээлэнгүүдтэй холбоотой тиймээ? 19 оны 10 сарын 16-нд шинжлэх ухааны ажилтны анхдугаар их хурлын дараа Засгийн газрын хурлаар анхдугаар их хурал дээр энэ салбарын эрдэмтэд шинжлэх ухааны салбарынхны гаргасан санал, хүсэлт, тэр яригдсан бүх асуудлуудыг багцлаад том тогтоол оруулсан шүү дээ. Батлагдсан. Өнөөдөр энэ сайдын танилцуулга дотор ерөөсөө энэ Засгийн газрын тогтоол, саяын энэ тогтоолуудтай холбоотой, тогтоолуудын хэрэгжилттэй холбоотой дурдагдсан юм бол байхгүй л байгаад байна л даа.

 Ерөнхийдөө мэдээж асуудлууд тусгагдсан байна. Тэгээд зарим энэ тогтоолын хэрэгжилтүүдийн нь талаар энэ дотроос харахаар орхигдчихсон. Одоо л тодруулж асуухаас өөр аргагүй байгаад байна. Тэгэхээр энэ 2019 оны 10 сарын 16-ны төрөөс шинжлэх ухаан технологийн талаар баримтлах бодлогын хэрэгжилтийг эрчимжүүлэх арга хэмжээний тухай Засгийн газрын тогтоолын хэрэгжилт ямар байгаа вэ гээд энэ 4 зүйл, 6 дэд заалттай тогтоол байгаа. Энэ тогтоолын хэрэгжилтүүд дээр сайдын танилцуулга дотор зарим заалтууд нь хэрэгжсэн гэж ингэж холбож харж болохоор юмнууд байна. Зарим заалтууд дээр нь хариулт байхгүй байгаад байна л даа.

 Тэгэхээр энэ тогтоолын энэ заалтууд дээр тодорхой тайлбар, хариулт өгч болох уу? Энэ энэ заалтууд нь ингэж ингэж хэрэгжиж байгаа юм. Энэ дээр энэ асуудал нь орхигдсон байна гэж. Энийг л би тодруулж асуух гээд байна. Тэгээд нэмэлт үг хэлнэ.

 **Ж.Чинбүрэн:** Баатарбилэг гишүүний асуултад сайд хариулт өгье.

 **Л.Энх-Амгалан:** Энэ 19 оны яг энэ эрдэмтдийн их хурал хандлагаа өөрчилье гэдэг энийг анхдугаар их хурал болж байна. Анхдугаар хурлаас гарсан, эрдэмтдээс гарсан санал, санаачилга, уриалган дээр тулгуурлаж, бас энэ Засгийн газраас гарсан юм их сайн бид нарын бариад явах л ёстой тогтоол, Засгийн газрын тогтоол энэ мөн үү гэвэл мөн л дөө. Тэгээд яах вэ, энэ тогтоолын хэрэгжилтийг яг нэг бүрчлэн яг заалт заалтаар нь ингээд тэр заалт хэдэн хувийн хэрэгжилттэй, тэр заалт хэдэн хувийн хэрэгжилттэй гээд ярихад бол бас жаахан хүндрэлтэй юмнууд байгаад байгаа юм.

 Яагаад гэвэл эргээд энэ заалтуудын чинь цаана нөгөө санхүүжилтүүд байгаа байхгүй юу. Шинжлэх ухааны салбаруудын эрдэм шинжилгээний ажилтнуудын цалин, нийгмийн баталгааны асуудлууд, шинжлэх ухааны салбаруудын хүний нөөцийн асуудлууд, шинжлэх ухааны салбаруудын байгаа эрдэм шинжилгээний энэ хүрээлэнгүүдийн санхүүжилтийн асуудлууд, санхүүжилтийн тогтолцоо, шинжлэх ухаанд оруулж байгаа хөрөнгө оруулалтууд гээд ингээд бодлогын түвшинд гарсан энэ заалтууд дээр эргээд хэрэгжүүлэх гэхээр яг хэрэгжилттэй юмнууд дээр нь яг юуг хэлэх вэ гэвэл, ямар ч байсан сүүлийн 40, 50 жил гэж надад хэлээд байгаа юм. 40, 50 жилд бол шинжлэх ухааны хөрөнгө оруулалт талд бол маш том хөрөнгө оруулалт болсон. Шинжлэх ухааны нэгдсэн кластерын төв бол. Энэ анх 90 орчим тэрбум төгрөгөөр эхэлж байсан.

 Одоо бол 145 байна уу? 145 тэрбум төгрөгийн өртөгтэй энэ анхны удаа ер нь кластрын шинжлэх ухааны нэгдсэн хүрээлэнгүүдийн төв болж, энэ маань ашиглалтад орж чадах юм бол энэ нь дундаа ганцхан бид нар оффис гэж энийг харж болохгүй. Энэ дээр бол яг дундын лабораториуд нөгөө технологи дамжуулах төв гэх мэтчилэнгээр бусад улсуудын шинжлэх ухааны энэ паркууд дээр байж байдаг гол гол энэ бүтэц, зохион байгуулалтууд орох юм байна гэж би бодож байгаа. Энэ хөрөнгө оруулалтууд бол харьцангуй гайгүй хийгдэж явж байна. Энэ дээр гүйцэтгэл гайгүй болов уу гэж бас нүүр бардам хэлчихнэ гэж бодож байна.

 Нөгөө талаасаа яг шинжлэх ухаанд зарцуулж байгаа нөгөө санхүүжилт манай Засгийн газрын энэ 4 жилд тавьсан том зорилтууд 2 хувьд хүргэх, дотоодын нийт бүтээгдэхүүний 2 хувьд хүргэх, яах энэ юунууд чинь угаасаа сая КОВИД болоод тэгээд сая КОВИД-ын дараах эдийн засаг энэ жил бол үндсэндээ бид нар энэ улсын төсвийн шинэ хөрөнгө оруулалтууд байхгүй байгаа нөхцөлд бол ямар ч байсан шинжлэх ухааныхаа салбар дээр, өмнө нь сүүлийн 3, 4 жилд явуулж байсан санхүүжилтээс нь энэ 1 төгрөгөөр ч гэсэн дутуу санхүүжилт батлуулчихгүй юмсан гэсэн байдлаар л хандаж хийсэн.

 Гэхдээ нэг зүйл бид хэлэхийг хүсэж байна. Энэ юу гэхээр байгаа мөнгөндөө бид нар их зөв менежмент хийж чадах юм бол энэ бол бас бүр ч их тийм бага мөнгө биш гэж бодож байгаа юм. Тэгэхээр нэгтгээд хавтгайруулаад бид нар байгаа арван хоёр, гурван тэрбумаа дундаж судалгаан дээр 15-20 сая төгрөг л тэгшитгээд л хуваарилаад байх юм бол эндээс би үр дүн гарахгүй л гэж үзэж байгаа. Үр дүн гарахгүй.

 Тийм учраас тэр нөгөө тэргүүлэх чиглэлд цөм технологийнхоо чиглэл рүү гол зорилтуудаа тодорхойлж аваад, энэ дээр байгаа нөөцүүдээ зөв нөөцийн удирдлагууд хийх нь их зөв, үр өгөөжтэй юм болох юм байна. Сая энэ Засгийн газраас гаргасан энэ суурь судалгааг санхүүжүүлэх тухай энэ журам чинь бараг сүүлийн 8 жилийн гээ биз дээ тиймээ Чулуунбаатар Ерөнхийлөгчөө тээ? Сүүлийн 8 жил ер нь хийж чадаагүй ийм тогтолцоо руу бид нар бас алхам хийчих ийм эрх зүйн орчин бүрдсэн гэж харж байгаа. Гэхдээ дан ганц бид нар энэ шинжлэх ухаанд байгаа мөнгийг төр хийж байгаа юм шиг бас ойлгож болохгүй гэж бодож байгаа.

 Ер нь бол бусад улсуудын энэ шинжлэх ухаанд зарцуулж байгаа нийт мөнгөний чинь бараг 60-70 хувь нь бол хувийн хэвшлээсээ ордог. Ийм тогтолцоотой юм байна лээ. Тэгээд бид нарын хүсэж байгаа зүйл бол хэрэв төр шинжлэх ухаан технологийнхоо санд 12 тэрбум төгрөг өгч байвал хувийн хэвшлийнхэн яг зөрүүлээд 12 тэрбум өгдөг. Ингээд 24, 25 тэрбум төгрөгийн санхүүжилтийн нөөцийн эх үүсвэр байх юм бол бид нар эндээсээ үр өгөөжийг нь хүртээд шинэ инновацууд хийгээд тэр судалгаа шинжилгээнүүд нь шинжлэх ухааныхаа болон эдийн засгийн эргэлтэд оруулаад явчих энэ бололцоонууд нь л байх юм болов уу л гэж харж байгаа юм.

 Тэгээд мэдээж хүний нөөц тэр цалин урамшууллын хувьд бол бүр айхтар тийм өргөс авчихсан юм шиг…/минут дуусав./

 **Г.Мөнхцэцэг:** Баатарбилэг гишүүн тодруулга асуулт асууя.

 **Ё.Баатарбилэг:** Сая сайдын тэр засгаар оруулж, батлуулсан журам гэдгийг нь би олж хараагүй байна. Тэгэхээр энэ саяын миний нэрлэсэн 19 оны 10 сарын тогтоол дотор, тогтоолын 1 дүгээрт заасан энэ улсын төсвийн хөрөнгө оруулалтаар хийгдэх томоохон бүтээн байгуулалтын ажил, томоохон төсөл, судалгааны ажлыг эрдэм шинжилгээний байгууллагуудаар гүйцэтгүүлэх эрх зүйн орчин бүрдүүлэх гэж том заалт байсан юм л даа. Энэ мөн байна уу, өөр юу байна уу? Энэ улсын төсвийн хөрөнгө оруулалтаар хийгдэх томоохон бүтээн байгуулалтын ажлуудын судалгааг санхүүжүүлэх журмыг эрх зүйн орчныг бий болгоно гэж байгаа шүү дээ. Тэгэхээр саяын таны ярьж байгаа чинь энэ байна уу, өөр байна уу? Би зүгээр тогтоолыг нь сүүлд нь олоод үзчихнэ. Энэ дээр хариулт авъя.

 **Г.Мөнхцэцэг:** Хариулах уу нэмж? Сайд нэмж хариулъя.

 **Л.Энх-Амгалан:**Ерөнхийдөө эхний алхмууд яг тэр тогтолцоо руу шилжиж байгаа эхний алхмуудыг зохицуулах зохицуулалтууд мөн. Саяын гарсан журам бол. Энэ гоё улс орны, хөгжил дэвшилд хэрэгтэй байгаа, улс орны хөгжил дэвшлийн хэрэгцээнээс гарч байгаа энэ томоохон энэ суурь судалгаануудыг тогтмол ийм төр нь захиалга өгөөд, санхүүжүүлээд явчих энэ тогтолцоо руу бид нар 1 алхаж байна гэж ойлгож болно.

 Тийм учраас Шинжлэх ухаан, технологийн сангийн бид нар санхүүжилтийг бид нар 2 хувааж байгаа юм. Нэг нь бол суурь судалгаагаа санхүүжүүлээд явах.

 Нөгөөдөх нь болохоор өрсөлдөөнт санхүүжилт буюу тэр нөгөө хурдан хугацаанд инновац болдог, патент болдог, ашигтай загвар болдог энэ тогтолцоо руу нь шилжүүлээд, энэ дээр бол тэр их сургууль, эрдэм шинжилгээний хүрээлэнгүүдийн хамтарсан судалгаануудыг ингэж санхүүжүүлж явах.

 Гэхдээ тэр нь бол дурын судалгаа биш. Тэр нь бол яг нөгөө тэргүүлэх чиглэл, цөм технологи руугаа чиглэсэн энэ судалгаануудаа санхүүжүүлж явъя. Бид нарын нэг харж байгаа зүйл бол цаашдаа бид нар ер нь хувийн хэвшилтэйгээ хамтарсан энэ дундын matching fund буюу 2 талаасаа…/минут дуусав./

 **Г.Мөнхцэцэг:** Миний бас хэд хэдэн асуулт, тодруулга бас байгаад байна. Бид нар өнгөрсөн 10 сард Шинжлэх ухааны академи, хүрээлэнгүүдийн үйл ажиллагаатай бас танилцаж, ингэж бас газар дээр нь очиж ажилласан. Эрдэмтэн мэргэдтэйгээ уулзсан. Судлаач, эрдэм шинжилгээний ажилтнуудтайгаа бас уулзсан.

 Ер нь бол бид нар бас хүрээлэнгүүдийн цогцолборын барилгын ажиллагаатай бас танилцсан. Цогцолборын үйл ажиллагаа бол бас тодорхой хэмжээгээр ахицтай явж байгаа гэсэн ийм мэдээ, мэдээллийг бас өгч байсан.

 Гэхдээ бас бид нар яаравчлан энэ барилгыг хурдасган дуусгах шаардлагатай байгаа гэдэг ийм хүсэлтүүдийг тавьж байсан. Тэгэхээр энэ барилгын маань цогцолборын гүйцэтгэл хэдэн хувьтай явж байгаа болоод ер нь яг хэдэн онд энэ бүрэн гүйцэд, ашиглалтад орохоор болсон байгаа вэ гэдгийг нэгдүгээрт яамнаас асууж байна.

 Хоёрдугаарт манай эрдэмтдийн ярьж байгаа зүйл бол ялт ч үгүй бид нарын энэ эрдэм шинжилгээний судалгааны бүтээлүүдийн үнэлэмж маш их муу байгаа. Цалин ажиллах нөхцөл, байр гээд олон зүйлүүд бидэнд бэрхшээлүүд байдаг гээд. Энэ зүйлүүдийг ярьж байсан. Зарим нэг гишүүд бас энэ дээр хариулт авчих шиг боллоо. Мөн дээр нь бид нарт тоног төхөөрөмжийн маш их шинэчлэл хийхгүй бол бэрхшээл бий болоод байгаа. 30 жил хийгдээгүй энэ тоног төхөөрөмжийн шинэчлэлийг бас хийж эхлэхгүй бол бид нарын гол ажилладаг, барьдаг багаж хэрэгсэл маань ер нь хуучирсан, муудсан. Бид нар шинжилгээний ажил хийх нь битгий хэл ямар нэгэн бүтээл биднүүс гаргах ийм бололцоогүй болж байгаа гэдгийг эрдэмтэд маань бас хэлж байсан.

 Тэгэхээр 2023 оны энэ төсөв дээр ялангуяа шинжлэх ухааны салбарын тоног төхөөрөмжийн шинэчлэлд манай яам хэдий хэмжээний төсөв тусгасан бэ? Ер нь сайдын багцаас ийшийгээ ер нь бас хэдий хэмжээний зүйлийг бас шинжилгээнд зориулаад тусгахаар оруулсан бэ гэдэг ийм асуултыг бас тавья.

 Мөн дээр нь энэ Засгийн газрын хэрэгжүүлж байгаа олон төслүүд байна. Төсөл, хөтөлбөрүүд байна. Энэ мега төслүүдэд манай энэ эрдэмтдийн судалгааны бүтээлүүдийг хэрхэн ашиглаж байгаа вэ? Энэ чиг хандлага руу, энэ бодлого руу бас яам анхаарч ажиллах нь зүйтэй байна гэдгийг эрдэмтэд бас тийм хүсэлт тавьж байсан учраас энэ чиглэл рүү 23 онд, ирэх орнуудад ямар бодлого хэрэгжүүлэхээр байгаа вэ гэдэг ийм 3 зүйлийн асуултыг салбараас бас тавьж байсан учраас энэ асуултуудыг тодруулж яамнаас асууж байна. Асуулт, Энх-Амгалан сайдын микрофоныг өгье.

 **Л.Энх-Амгалан:** Энэ хүрээлэнгүүдийн цогцолборын нэгдсэн энэ цогцолборын үйл ажиллагаатай Байнгын хороон дээр бас өөрөө газар дээр нь очиж танилцсанд бас талархал илэрхийлье. Энэ төсөвт өртөг нь 140 хэдэн тэрбум төгрөг байгаа мөртөө тухайн онд санхүүжих дүнгүүд нь их бага тавигдаад байгаа юм.

 21 онд тавигдсан дүн чинь их бага. 22 онд тавигдсан дүн их бага. 23 онд ч гэсэн нийт энэ чинь 28 тэрбум төгрөг л тавигдаж байгаа. Ийм юу байгаа юм. Тэгээд үндсэндээ бол яах вэ, энэ компани бол бас харьцангуй тамиртай компани сонгогдсон юм байна лээ.

 Тийм учраас өөрсдөөсөө санхүүжилт гаргаж, илүү санхүүжилтээр хийгдээд яваад байгаа юм байна лээ. Тэрнээс биш яг тухайн жилдээ тавьсан санхүүжилт нь төсөвтэйгөө уялдуулаад гүйцэтгэл гарах юм бол өнөөдрийн энэ гүйцэтгэл гарахгүй л болов уу гэж бодож байгаа юм.

 Тэгэхээр ямар ч байсан 146 тэрбум төгрөгийн өртөгтэй, нийт өнөөдрийн авсан санхүүжилт нь 28 орчим тэрбум төгрөгийн санхүүжилт авах болов уу гэж бодож байгаа. Энэнтэйгээ харьцуулахад бол гүйцэтгэл бол харьцангуй сайн байгаа. Энийгээ бид нар энэ оны төгсгөл болон ирэх оны төгсгөл рүү сая Засгийн газрын шийдвэр гараад гүйцэтгэл муутай байгаа төсөл, арга хэмжээнүүдийн зардлаас гүйцэтгэл сайтай байгаа төсөл, арга хэмжээний зардлыг гүйлгэж санхүүжүүлж болно гэдэг ийм Засгийн газрын тогтоол гарсан учраас энэ оны төгсгөлд, ирэх оны эхэнд гүйцэтгэл гарах юм бол бид нар энэ санхүүжилтийн зохицуулалтуудыг хийх юм бол тодорхой, сайн гүйцэтгэл гарчих болов уу гэсэн ийм бодолтой байна гэж байна.

 Хоёрт нь бол тэр эрдэм шинжилгээний ажилтнуудын ажлын үнэлэмж бас үнэхээр яг бусад улсуудын эрдэм шинжилгээний ажилтнуудтай харьцуулахад бол үнэхээр өдөр, шөнө шиг ялгаатай байгаа нь үнэн. Тэр тусмаа манай Монгол Улс дотроо өөрөө их, дээд сургуулиудын багш нар, эрдэм шинжилгээний хүрээлэнгүүдийн ажилтнуудын цалин 2-3 дахин зөрүүтэй байгаа тохиолдолд бол бид нар яг энэ их, дээд сургууль, эрдэм шинжилгээний ажилтнуудыг хамтарсан хэлбэрээр дундын судалгаа, дундын судалгаанууд хийгдэж байна. Энэ судалгаанаас үр дүн шаардана гэдэг бол бас нэлээн хүндрэлтэй асуудал. Энийгээ бид нар ойрын хугацаанд ер нь ойртуулах энэ чиглэл рүү бас тодорхой алхмууд хийнэ гэж харж байгаа.

 Тоног төхөөрөмж, лабораторийн тоног төхөөрөмжүүд, тэр урсгал зардал, урвалж бодисууд энэ тэр гээд. Энэ их тодорхойгүй явж ирсэн асуудлууд байгаа юм. Тийм учраас бид нар өнгөрсөн онд бол улсын хэмжээнд анх удаа энэ лабораторийн тооллого хийгдэж, энэ 311 лабораторитой юм байна гэдгээ тодотгож авсан. Цаашдаа бид нар ер нь яг салбар дундын лаборатори байвал яаж хооронд нь энэ кластер маягаар ажиллуулах ёстой юм бэ? Тиймээ? Төрөлжсөн лабораториуд яг байвал ямар хэлбэрээр ажиллах юм бэ? Тиймээ? Дундын лабораториуд байвал ямар хэлбэрээр ажиллах юм бэ гэсэн ийм хамтын үйл ажиллагааны юуг бол санхүүжилтээр нь бид нар тодорхой дэмжиж өгнө.

 Энэ дээр бол тодорхой урсгал зардлын санхүүжилтүүдийг хийх ийм боломжууд нь байгаа болов уу гэж харж байна. Юуны хувьд бол сайдын багц гэж юу байх вэ дээ. Хөрөнгө оруулалтын шинээр орж байгаа сургууль, цэцэрлэгт ордог ширээ, сандлын л жаахан мөнгө тавьж өгдөг шүү дээ. Тэр мөнгөнөөс тодорхой хэмжээнд илүүчлээд ямар ч байсан энэ 1800 эрдэм шинжилгээний ажилтнуудынхаа, эхний ээлжид ядахдаа ийм компьютер тиймээ? Энэ хүрээлэнгүүдийнхээ энэ интернэтийн дэд бүтцийн асуудлуудыг шинэчлээд, ингээд ажиллах орчинд нь ажиллах орчныг нь сайжруулчих чиглэл рүү бас бодлого барьж ажиллана гэж бодож байгаа. Энэ чиглэлд бол өнгөрсөн онд, энэ онд бол тодорхой ажлууд хийгдэх болов уу гэж бодож байна.

 **Г.Мөнхцэцэг:** Ямар ч байсан санхүүжилтийн зохицуулалтыг оны төсөв дээр юм уу, эсвэл ирэх оны эхэн дээр бас хийх бололцоо үүсэж байгаа юм байна гэж ингэж ойлголоо. Тоног төхөөрөмжийн асуудал дээр бол мэдээж олон зүйлүүдийн хэрэгцээ шаардлагатай зүйлүүд бий. Бидний хувьд гэж байгаа. Тэгээд эхний ээлжид ажилчид, эрдэмтдийнхээ энэ ажиллах, судлаачдын ажиллах энэ орчин нөхцөлд нийцүүлсэн ямар нэгэн байдлаар компьютержуулах ажлыг яам маань бас хийх гэж байгаа юм байна гэж ингэж ойлголоо. Тийм. 1800 ажилчдыг компьютержуулах ажлыг хийх гэж байгаа юм байна гэж ингэж ойлголоо. Тэгээд энэ бас тодорхой хэмжээгээр үйл ажиллагаа явуулахад томоохон хөрөнгө оруулалт болно гэж ингэж бас найдаж байна.

 Өөр асуултад нэмж хариулах. Гишүүд асуулт асууж, хариулт авлаа. Үг хэлэх гишүүн байна уу? Үг хэлэх гишүүдийг Энх-Амгалан гишүүнээр тасаллаа. Баатарбилэг гишүүн үг хэлье.

 **Ё.Баатарбилэг:** Тэгэхээр ер нь яах вэ, Байнгын хороогоор асуудал оруулахдаа бас яамаар юм, сайд нар ч гэсэн өөрсдөө бас анхаарна биз. Энэ өмнө нь гарсан Их Хурлаас болон Засгийн газраас гарсан бодлого чиглэл, хууль, эрх зүйнхээ юмнуудыг бас тэр дагууд нь хэрэгжилтийн юмнуудыг нь гаргаж байвал. Би энэ танилцуулга юмнуудыг хараад л тэгээд байна л даа. 3 тогтоол, төрөөс баримтлах бодлогын баримт бичиг, дээр нь “Алсын хараа-2050” гээд маш олон юмнууд зүгээр ганц хоёрын нэрийг нь дурдаад орхичихсон. Тэгээд яг хэрэгжилтийг нь харахаар зарим нь орхигдчихсон юмнууд байгаад байна.

 Тэгэхээр энэ жишээлэхэд энэ 19 оны тэр шинжлэх ухааны ажилтны анхдугаар их хурлын дараа гарсан тогтоол дотор маш чухал, ер нь яг энэ шинжлэх ухааны салбарыг цаашид үйл ажиллагааг нь эрчимжүүлэх, салбарыг бас нэлээн өргөх тийм гол заалтууд орсон шүү дээ. Тэгээд энийгээ хэрэгжилтийг нь шахаад л явчихад бол боломжтой юм байгаа юм. Сая танилцуулга дээр салбарын хөрөнгө, төсөв 50 тэрбум л гэж байна л даа. Тэгэхэд 18, 19 онд дөчин хоёр, гурван тэрбум байсан.

 Одоо юмны үнэ өсчихсөн. Улсын төсөв 30, 40-өөд хувиар бас тэлчхээд байна шүү дээ. Тэгэхэд 30, 40-өөд хувиа дагаж тэлж чадахгүй 50 тэрбум орчим дээр эргэлдээд байгаа юм чинь энэ салбарын ажилтнуудын цалин хөлсийг нэмэгдүүлэх хүндрэлтэй шүү дээ. Салбарын сайдад. Тэгээд одоо бол яах вэ, энэ тогтоол дээр байгаа энэ эрдэм шинжилгээний ажилтнуудын цалин, орлогыг нэмэгдүүлэх гэдэг энэ заалт дээр яах вэ, цалингийн сүлжээг л нэмэгдүүлэх юм орсон юм байна шүү дээ. Нэмэгдэл урамшуулал юунууд гэж.

 Тэгэхээр энэ дээр хэдэн заалтууд байгаа юм. Зүгээр сайд, яамныхан очоод тэр тогтоол дээрээ ахиад та хэд өөрсдийнхөө энд танилцуулсан танилцуулгаа тулгаад үзээрэй. Би сая энэ дотор үзээд, сонсоод орхигдчихоод байгаа 2, 3 зүйлүүд байгаа. Түрүүнийх яах вэ, тэр улсын төсвийн хөрөнгө оруулалтаар хийгдэж байгаа бүтээн байгуулалтын, томоохон бүтээн байгуулалтын ажлуудын төсөл, судалгааны ажлыг эрдэм шинжилгээний байгууллагаар гүйцэлдүүлж байх эрх зүйн орчныг боловсронгуй болгоно гэж байгаа юм. Энэ нөгөө саяын хууль дотор явж байх ёстой байхгүй юу. Тэгээд хуулиа буцаагаад татчихсан юм байна та хэд. Тэгэхээр хууль яваагүй учраас энэ эрх зүйн орчин боловсронгуй болсон гэж үзэхэд хэцүү болчхоод байна.

 Дараагийнх нь шинжлэх ухаан, технологийн салбарын онцлогийг харгалзаж, эрдэм шинжилгээний ажилтны ур чадварын нэмэгдэл сар бүр олгох мөнгөн урамшууллын хууль, эрх зүйн орчныг боловсронгуй болгоно гэж байгаа юм. Нөгөө онцлогийг харгалзаж гэж байгаа шүү дээ. Энэ чинь саяын энэ цалингийн нэмэгдэл таваар цалинжуулах болсон Засгийн газар юутай холбоотой асуудал биш байхгүй юу. Энэ чинь энэ манай энэ үйлдвэрчний эвлэлийн дарга байсан залуу мөн мөн үү, биш үү? Цалин хөлс, урамшуулал, нийгмийн асуудлаа хариуцаад байдаг байсан. Академийн.

 Тэгэхээр энэ шинжлэх ухааны ажилтны, салбарын ажилтнуудынхаа энэ нийгмийн баталгаа, цалин хөлсний асуудлыг нэмэгдүүлэх асуудлыг чинь яг энүүгээр оруулчихсан байхгүй юу бас. Ганцхан цалингаас гадна гэж. Тэгээд энэ Шинжлэх ухаан, технологийн сан, их, дээд сургуулиудын энэ мэдээллийн сангийн бүтээгдэхүүнийг эдийн засгийн эргэлтэд оруулъя. Энэ мэдээллийн санг нэгтгэж ийм нэгдсэн платформ болгоё гэж юм ярьсан шүү дээ. Тэгээд эдийн засгийн эргэлтэд оруулах тал дээр нэлээд эрчимтэй ажиллая гэж. Сая яах вэ, сая сайдын юун дээр бас орж ирж байна лээ. Тэгэхээр энэ жаахан сул яваад байгаа юм.

 Эрдэм шинжилгээний байгууллагууд нөгөө үйл ажиллагааныхаа нэмэлт орлогыг өөрсдөдөө зарцуулдаг болгоод, тэгээд энэнийх нь эрх зүйн орчныг нь бас боловсронгуй болгоё гэсэн. Хэр зэрэг өөрсдөдөө зарцуулаад ямар болсон юм, яаж байгаа, ийж байгаа талаарх юм бас энэ дотор бас харьцангуй мэдээлэл бага л байна. Саяын юун дотор. Энэ чинь хамгийн чухал шүү дээ. Шинжлэх ухааны академи ялангуяа энэ салбар хүрээлэнгүүд үйл ажиллагааныхаа зардлыг өөрсдөдөө зарцуулдаг болгосон шүү дээ. 19 онд.

 Тэгээд энийг нь, журмыг нь бүр боловсронгуй болгоод яая. Тэгэхгүй болохоор өөрсдөдөө зарцуулдаг болгочихсон мөртөө ийм ийм юманд зарцуулж болохгүй байна гэдэг ийм зовлонгууд яриад байсан тухайн үед. Тэгээд энийг нь бүрэн зарцуулдаг болгоё гэдэг ийм юм ярьж байсан л даа. Гэх зэргээр ийм юмнууд орхигдсон байна. Одоо тэгээд саяын энэ тогтоолын чинь хамгийн сүүлийн заалт дээр шинжлэх ухааны ажилтны их хурлыг 5 жил тутамд 1 удаа зохион байгуулъя гээд. Одоо 24 онд зохион байгуулна. Цаг хугацаагаараа. Тэгэхээр Энх-Амгалан сайд бол энэ дээр бэлтгэл хангаад бас ажиллаж байгаа байх.

 Энэ 2 дугаар их хурал буюу 24 онд зохион байгуулах Шинжлэх ухааны академийн, Шинжлэх ухааны ажилтны 2 дугаар их хурал дээр энэ анхдугаар их хурал дээр тавьсан Засгийн газрын тогтоол гарлаа гээд манай шинжлэх ухааны салбарынхан маш их баяртай байсан учраас энэ тогтоолын хэрэгжилтийг л нэлээн нэхээд суучих байх гэж хараад байна.

 Тэгэхээр энэ тогтоолоо бариад, танилцуулга юмнууд дээрээ ч гэсэн тогтоолоо бариад төлөвлөлт үйл ажиллагаан дээрээ ч гэсэн ингэж анхаарч ажилламаар байна гэсэн. Байнгын хороо ч гэсэн энэ дээр…/минут дуусав.

 **Г.Мөнхцэцэг:** Энх-Амгалан сайд.

 **Л.Энх-Амгалан:** Өнөөдөр бас манай Байнгын хороогоороо бас яг энэ шинжлэх ухаан, инновац технологийн салбарын хөгжил, цаашид авч хэрэгжүүлэх арга хэмжээний талаар тусгайлан бас энэ мэдээлэл сонсож байгаад бас туйлын их, дахин талархаж байна.

 Ер нь тэгэхдээ энэ мэдээллүүдийг ч гэсэн энэ тогтмолжуулсаар байна. Байнгын хорооны даргаа. Тэгэхдээ энийг бол илүү төсвийн хууль батлагдахын өмнө ийм нээлттэй хэлэлцүүлэг хийж байж бид нар энэ тухайн дараагийн жилийн төсөв дээр энэ Шинжлэх ухаан, технологийн санд зарах энэ санхүүжилтийн асуудлуудынхаа зөв шийдлүүдийг олдог ийм тогтолцоо руу шилжихгүй бол яг үндсэндээ бол энэ шинжлэх ухааны санхүүжилт чинь хавсарга л яваад байгаа байхгүй юу. Нэг юмны бөөрөнд нь наагдчихаад л ингээд л яваад байгаа юм.

 Тэгээд одоо бараг үндсэндээ 50 орчим тэрбум төгрөг хүрэхгүй төгрөг өгөөд тэрний чинь бараг 80, 90 хувь нь дандаа урсгал зардлууд, байж байгаа цалингийн зардал гэсэн үг шүү дээ. Тэгээд Шинжлэх ухаан, технологийн сан дээр 10-12 тэрбум төгрөг тавьчхаад тэгээд одоо улс орны хөгжилд эрэлт, хэрэгцээтэй, чанартай энэ судалгаа, шинжилгээнүүд гаргаж ир, инновацууд гаргаж ир гэдэг энэ их тийм хөнгөн гоомой л юм болно л доо. Нэгт.

 Тэгэхээр одоо яг би танд Байнгын хорооны даргад бүр хэлэхэд яг энэ хэлэлцүүлгүүдийг ер нь ийм жил дээ, яг төсвийн хэлэлцүүлгийн өмнө бас хийж өгч байгаач. Тиймээ? Магадгүй инновацын Байнгын хороотойгоо хоёр Байнгын хороо хамтраад, Эдийн засгийн Байнгын хороотой гурван Байнгын хорооны хамтарсан хэлбэрээр ингэж хийж өгөх юм бол илүү их тийм шинжлэх ухаанд зарцуулагдах, ирэх онд төсөвт ямархуу мөнгөө тавих вэ гэдэг нь энэ Их Хурлаасаа чиглэл өгч байж, ингэж төсөв боогддог бол их үр дүн хүрэх юм байна л гэж харж байна.

 Одоо тэгээд бид нар өнөөдрийн ярьсан юм дандаа гүйцэтгэлээрээ л ярилаа шүү дээ. Ерөөсөө өгсөн мөнгөнийхөө хэмжээнд л бид нар юм ярьж байгаа. Гүйцэтгэлээр. Ирээдүй рүүгээ харсан шинжлэх ухааны салбарын санхүүжилтийг яг үнэхээр дотоодын нийт бүтээгдэхүүний 2 хувь руу авааччихвал яг ямар үр дүн гарах юм, яг ямар салбарууд нь хөгжих юм, улс орны ямар эдийн засгийн салбаруудын өрсөлдөх чадварууд нь дээшлүүлэх юм? Энэ дээр шинжлэх ухааны хүрээлэн, эрдэм эмчилгээний ажилтнуудын гүйцэтгэх үүрэг роялууд нь юу байх вэ гэдэг энэ бодлогын замын зураглалууд нь их бодитой гарах болов уу гэж би бодож байгаа юм.

 Өнгөрсөн хугацаанд яах вэ, энэ манай шинжлэх ухааны хүрээлэнгүүдийн чөдөртэй морь шиг л болгочихсон юм байна лээ л дээ. Үндсэндээ энэ. Яагаад гэвэл ерөөсөө энэ төр өөрөө ийм томоохон захиалгууд ерөөсөө өгч байгаагүй.Нэгт.

 Хоёрт болохоор энэ улсын томоохон үйлдвэрүүд Эрдэнэт үйлдвэрээс авхуулаад энэ том техник эдийн засгийн үндэслэлүүд хийхэд ерөөсөө энэ тендерийн хуулиар эд нарыг орох эрхийг нь хаагаад хаячихсан байхгүй юу. Манай эрдэм шинжилгээний хүрээлэнгүүдийн. Тэгээд барьцаа хөрөнгө шаардана, банкны данс шаардана тиймээ? Тэгээд яадаг вэ гэхээр ямар систем өгчихсөн гэхээр яг нөгөө цүнхний компаниуд, цүнхний зөвлөх компаниудын бизнес гараад ирчихсэн байгаа. Эрдэнэт үйлдвэр дээр жишээ нь 1 судалгааг 3 тэрбум төгрөгийн ТЭЗҮ-гийн судалгааны тендер зарлахад манай хүрээлэнгүүд орж чадахгүй. Тэгээд нэг цүнхтэй компани очоод тэр тендерийн компани очиж авч ирээд тэгээд манай хүрээлэнгүүдээр тэр ТЭЗҮ-гээ 10 дахин, 300 сая төгрөгөөр 10 дахин бага үнээр хийлгэдэг байхгүй юу. Ерөөсөө л бодит байдал энэ.

 Одоо би зөвхөн нэгхэн жишээ дурдъя. Экологи, газар зүйн хүрээлэн өнөөдөр байгаль орчны үнэлгээний ТЭЗҮ хийх эрхгүй сууж байна шүү дээ. Байгаль орчны үнэлгээний ТЭЗҮ. Даша одоо Монгол Улсын хөгжил дэвшилд хэрэгцээтэй байгаа энэ томоохон энэ нефтийн үйлдвэр гэдэг юм уу, нүүрс, химийн үйлдвэр гэдгийн энэний байгаль орчны үнэлгээнүүд нь яг жинхэнэ өнөөдрийн энэ бий болсон үндэсний хүрээлэнгүүд дээрээ хийгдэж байх ёстой байхгүй юу. Гэтэл гаднын компани хийдэг. Эсвэл хувийн жижиг цүнхтэй компани хийдэг. Бүр хуулиараа байгаль орчны үнэлгээг төрийн компаниудаар төрөөр хийлгэхгүй гээд хуулиар хаачихсан заалт байж байна шүү дээ. Хуулиараа хаачихсан.

 Тийм учраас бид нар энэ эрх зүйн шинэчлэл хийе гэж яриад байгаа нь төр, орон нутгийн хөрөнгөөр, бараа үйлчилгээ худалдаж авах энэ тухай хуулийн зохицуулалт дээр түрүүний Баатарбилэг гишүүний нөгөө тэр Засгийн газрын нөгөө заалтыг нэхээд байгаа тэр асуудал чинь бол энүүгээр нь тэр чөдөр нь тайлагдах юм, чөдөр тушаа нь тайлагдах юм. Одоо энэ Их Хурал дээр бид нарын удахгүй өргөн баригдах гэж байгаа энэ шинжлэх ухаан технологийн энэ хуулиар бол цаашдаа ер нь шинжлэх ухаан технологийн санхүүжилтийн тогтолцоонууд нь ер нь ямар тогтолцоо руу шилжих юм бэ гэдэг энэ эрх зүйн шинэчлэлүүдээ бид нар хийж авч байж л өнөөдрийн бид нарын энэ хэлэлцэж байгаа, гишүүдээс асууж байгаа, нэхэж байгаа үр дүнгүүдэд хүрэх болов уу л гэсэн ийм бодолтой байгаа юм.

 Тийм учраас би одоо дахин хэлэхэд манай Байнгын хороо ийм хэлэлцүүлгүүдийг бас олон хийгээсэй. Одоо удахгүй бид нар энэ Засгийн газраас хэрэгжүүлж байгаа Шинэ сэргэлтийн 6 бодлогыг хэрэгжүүлэхэд манай шинжлэх ухаан, эрдэм шинжилгээний хүрээлэн, их, дээд сургуулиудын хүрээлэнгүүдийн оролцох оролцоо, гүйцэтгэх үүрэг, роль юу байх вэ гэдэг энэ хэлэлцүүлгээр бол цаашдаа яг төр нь өөрөө энэ гол гол захиалгуудаа өгдөг энэ тогтолцоо руу шилжих эхний алхмууд байх болов уу гэж бодож байна. Нэгдүгээрт.

 Хоёрдугаарт бол тэр эрх зүйн шинэчлэлийн хүрээн дээр өргөн баригдах гэж байгаа хуулийн хэлэлцүүлэг дээр онцгойлон анхаарч өгч, баталж өгөхийг хүсэж байна. Та бүгдээсээ.

 **Г.Мөнхцэцэг:** Түрүүчийн бас гишүүдийн хэлж байгаатай Байнгын хороо бас санал нэг байгаа. Яагаад гэвэл ер нь манай Боловсрол соёл, шинжлэх ухаан, спортын байнгын хороо бол ийм эрхлэх 4 салбарынхаа асуудлуудыг бол ямар нэгэн байдлаар дагалдах хууль, тогтоомжуудын хэрэгжилт гэдэг юм уу, аль эсвэл энэ хууль, тогтоомжуудтай холбоотойгоор ямар нэгэн байдлаар Байнгын хороо хуралдахаасаа илүүтэйгээр ер нь энэ салбарынхаа асуудлыг сонсдог ийм хэлэлцүүлгүүдийг Байнгын хороогоороо нээлттэй хийж байя гэдэг ийм хэлбэр рүү явж байгаа. Бидний одоо бас энэ тавьж байгаа зүйлүүдийг бас санаачилга болгоод манай Боловсрол соёл, шинжлэх ухааны яам маань өөрөө бас энэ талаар танилцуулга хийгээч гэсэн ийм хүсэлтийг хүлээж аваад өнөөдрийн танилцуулгыг хийлээ. Бас гишүүдэд энэ сонсголыг хийлээ гэж. Өнөөдрийн манай Байнгын хорооны хурал бас өргөн агуулгатай хийгээд бас дээр нь тодорхой зорилт, зорилгод хүрэхэд бидний энэ өнөөдрийн хуралдааны гол сэдэв чиглэсэн гэдэгт бас эргэлзэхгүй байна.

 Ингээд хуралдаанд идэвхтэй оролцсон гишүүд болоод салбар яамныхандаа бас талархлаа. Мөн нэг зүйлийг бас анхааруулж хэлье гэж. Удахгүй бас энэ шинжлэх ухааны салбарын томоохон чуулган болох гэж байгаа. Энэ чуулганаар Амгай сайдаа энэ чуулганаар та бүгдийн ярьж байгаа. Мөн энэ гишүүдийн хэлж байгаа олон зүйлийн саналуудыг бас тусгасан ийм бодлого, шийдвэр гаргах ийм хэмжээнд тогтоол гарах байх гэж бас найдаж байна.

 Ялангуяа тэр төрийн захиалгаар бид бас бүтээл хийдэг баймаар байна. Бидний бүтээлийг төр өөрийнхөө энэ Засгийн газар, өөрийнхөө энэ томоохон төсөл, хөтөлбөрүүдэд хэрэгжүүлдэг баймаар байна.

 Дээр нь бас бид нарын энэ өнөөдрийн салбарт болж байгаа энэ олон асуудлуудыг бас шийдэхэд тодорхой хэмжээний гарц гаргаж өгдөг баймаар байна. Тэр яг адаглаад л энэ хуулийн өөрчлөлтүүдийг, энэ хууль хэрэгжих орчин нөхцөлүүдийг бас дээшлүүлэх тал дээр анхаарч өгдөг баймаар байна гээд. Энэ та бүгдийн яриад байдаг энэ олон хүсэлтүүдийг, ялангуяа энэ асуудлуудыг тусгасан ийм томоохон хэмжээний тогтоол, шийдвэр гарна гэдэгт бас найдаж байна.

 Өнөөдрийн хуралдаанд идэвхтэй оролцсон та бүхэнд баярлалаа. Өнөөдрийн Байнгын хорооны хуралдаан хаасныг мэдэгдье.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР